ISRAEL TOUR 2018 - Hre Mang\nVIDEO: ISTAEL TOUR 2018 CLICK\nOR FOLLOW THE LINK: https://youtu.be/AOPJKIF_DFs\nIsrael tour: Octo 18-26, 2018\nPathian lamhruainak in CBANA Ministers, pastors Israel tour cu October 18 ihsin October 26, 2018 tluang le dam, lungawi ten kan fehsuak. A hnuailam ah thutawi, zuk malte ret asi. Online ah video youtube ( https://youtu.be/AOPJKIF_DFs) ah zoh ding a um ih facebook ah zuk tam zet zoh ding a um.\nTel Aviv, Israel khawpi bik pahnihnak ihsin Caesarea ah kan feh, Caesarea cu Roman uk san lai ah Judea ram khawpi (capital) a rak si. Herod in ram a rak uknak siangpahrang inn hmun pawl, an bualrawn minung thawng 4 to thei nak, rang tlan zuam awknak, Ben Hur ih rang to nak hmun pawl kan zoh.\nCaesarea siangpahrang inn hmun, BenHur rang tonak hmun pawl zoh tikah tuini tiang zoh ding a um lai.\nCaesarea bualrawn (Open auditorium) tumzet asi.\nMegiddo (Armageddon): Casearea ihsin Magiido (Armageddon) ah kan feh.\nArmageddon khua hi Bawi Jesuh suah hlan kum 2700 (BC 2700) lai ihsin khawpi a rak si ih thuanthu ah an sim vek asile ahih khawpi cu voi 25 ral do awknak ah an siatsuah ih an sak sal mi asi. Ral do awknak hmuhpi a rak si vekin ral neta bik do awknak khal ahih hmun Armageddon ah a um ding tiah an zum, prophecy an nei. Ezekiel 38,39 ah a simmi ralpi cu a tu ih Armageddon hmunpi ah a cang ding tiah an zum. Curuangah Israel le Arab pawl do awknak ah lungkim tlangnak ca kutnam nak an tuahnak ah santhar cozah in ahih hmun ah an run tuah. Armageddon tlang kiangkap cu phairawn in a kulh tikah ral do awknak remcang zet asi.\nHaifa hi Israel khawpi pakhat asi. Napoleon ralkap pawl an rak do nak hmun khal asi, Israel pawl san ah silo in Arab pawlin Haifa an rak um lai Napoleon in a rak do dah nak hmun asi. Mediterranean tipi kapah a um ih hmun thupi zet asi.\nAcre (Akko): Crusaders, Muslim pawlin christian pawl an rak do awknak hmunpi asi. Akko ah Muslim biak inn pi a um. Israel ramah Muslim biak inn umnak ah a pahnihnak hmun thupi asi, Dome of the Rock an timi Jerusalem ah a ummi Muslim biak inpi sangtu asi. Haifa ah hlan thawng inn tumpi a um ih lei hnuai ah a phum aw mi innpi an laih suahmi pawl zoh dingin an ret.\nTiberias ah zan kan riak. Bawi Jesuh a thawhsal hnu ah dungthluntu pawl hnenah a langnak hmun asi,\n“Cuih hnuah Jesuh cu a dungthluntu pawl hnenah Tiberias Tili ah a langsal” (John 21:1)\nProphet Elijah in Baal prophet 450 le Asherah pathian lem betu prophet 400 pawl a ko hai ih zo ih Pathian cu Pathian nung asi tiah a fiahnak hmun asi. Elijah thla a cam ih van ihsin meisa alh in cawsa pawl a kang alh theh nak hmuh asi. Baal prophet 450 le Asherah prophet 400 pawl cu an kaih theh ih an hruai hnu ah Kishon phairawn ah an that theh. Pathian in a siahhlawh Elijah thlacamnak a sang ih van ihsin maisal alh a thleknak hmun carmel tlang asi. Elijah ih lem an tuah ih biak inn fate tla an sak. A tlang hi a sang ih Israel ram tampi a lang thei nak hmun asi.\n“Cutikah Elijah in, “Baal profet pawl hi kai theh uh. Pakhat hman luatter hlah uh!” tiah thu a pek. Baal profet pawl cu misenpi in an kai theh ih Kishon Tiva ah Elijah in a hruai ih a that theh.” (1 Siangpahrang 18:40).Mangbangza Pathian phuansuah awknak a huham cahnak thawn a salpa Elijah in prophet lem, Baal prophet 450 le Asherah prophet 400 pawl a that thehnak hmuh asi. Elijah san lawngah maw Pathian kutsak a lang ding?\nBawi Jesuh in “lei le van ih thuneihnak hmuahhmuah cu ka hnenah pek asi zo” ... “ Nan hnenah san deng tiangin ka lo umpi ding” tiah in kam. Kan ruangpumpi cu “Thiang Thlarau ih temple” kan si ih Pathian Thlarau cennak hmun kan si. Ziangvek thlarau sia ih do nak zianghman tih ding a un lo. “Kan sungih a ummi cahnak cu, Khrih thihnak ihsin a thawhter hnuah vancung khua a vorhlam kapih a totertu Pathian ih cahnak huham thotho kha a si. “(Ephesians 1:19b-20).\nDungthluntu pawl san khalah prophet dik lo pawlin Pathian fale taktak an do theu ruangah John in a hnuailam vekin thu a sim. “Sikhalsehla ka faale tla, nannih cu Pathian faate nan si; profet dik lo pawl tla nan neh zo, ziangahtile nan sungih a ummi Thlarauc cu khawvelmi pawl sungih thlarau hnakin a cak sawn”, (1 John 4:4). Zumtu pawl thlaphang hlah uhsi. Satan kan ralpa in ziangvekin Pathian fa le in do khal asile kan sungah Thlarau in a umtu kan Pathian ih nehcia mi asi. Helleluiah.\n“Keimah thawn nan pehzom awknak thawngin hnangamnak nan ngah theinak dingah hi thu hi ka lo sim. Leilung in harsat tuarnak a lo pe ding. Sikhalsehla nan ral tha uh; Leilung cu ka neh zo!” tiah a ti.” John 16:33). Mizan, tuisun, thaisun khalah a thleng aw dah lo kan Pathian in a fale catbang loin lam in Hruai, kan raal in nehsak, amai tumtahmi kan sungah kan sung ihsin a tuan suak ringring asi. Amen.\nIsrael tour: 2nd Day\nTiberias, Galilee Tili, Mount of Beatitude, Hermon Tlang, Golan Heights.\nNihnih nak cu thuksin ah ke kan kar. Israel ram saklam Syrian ramri bomb kam mi umnak, feh an khapnak ri tiang kan feh. Jesuh ih rak palhnak pawl kan pal ve. Jerusalem ihsin Syria ramri lam tiang Bawi Jesuh san lai ah ke rori in khual an rak tlawng, Thuthangtha an rak sim rero cu an rak taimak zia a kang.\nGalilee Tilipi: Peter nga kaihnak, Jesuh in Peter a kawhnak, lawng par ihsin Jesuh in Thu a rak simnak, lawng parah an um laiah Jesuh a lang ih thla si hmang an tinak tili parah lawng thawn kan feh. Peter bangin sur ka vorh ve nan Jesuh fial mi silo ti fam cu nga ka awk lo. Poi lo. Kan Biak mi kan Bawipa Pathian ih rak tlanlennak Tipi parah kan Tlang leng cu thin di a riam nasa. Dungthluntu pawl bangin Galilee tikap ah colhni sun khawm awknak kan nei, Låi hla thawn Pathian kan bia, kan thangthat ve asi. Mary Magdalen khua tla kan cuan. Peter ih inn an timi tla zoh dingin tuini tiang a hrampi a um lai. Peter Restaurant ah ngasa thaw zet suncaw man ei ta. Peter ih hmanmi vokkuanglawng si awm tak lawng hlunpi kum zabu 1 nak lai ih lawng tla kan zoh. Aw, mi hi a va fel ve, maisa ah tik men lo in thilhlun ro thil an fingkhawi thiam dan hi.\nTlangpar Sermon (Mount of Beatitude):\nBawipa Jesuh in mi 5000 nga 2 le sangphek 5 thawn rawl a dar nak, tlangpar sermon timi Mathai 5-7 a rak zirhnak tlang parah kai in khukbil in kan Bawipa Jesuh ka biak ngah ve. Ka thlarau di a riam zet asi. Tlang a thiang, thingkung pawl an mawi. Jesuh in to in thu a rak zirhnak hnun cu inn an sak ih a sungah a suhduh in khukbil in thlacamnak kan nei.\nHermon tlang ihsin a luangmi daifim te kan zoh, Bawipa Jesuh in Peter hnenah vancung ram tawh a rak peknak hmun an timi kan feh. Motor um hlan san asi ih ke thawn an rak kai nak tlang thiang kannih cu ke thawn feh lo in motor thawn kan feh. Kum 2000 rei zo hnu ah inn an saknak, temple an rak saknak, lungvar pi pawl, lung phunphun hmuh tikah anmah le san cio ah an biak inn an rak sakdan pawl, an miphun, an sakhua, an thuanthu an fingkhawidan, an umnak inn an rak sak tikah hnget khoh zet in kum thawng siar tel thuanthu ah tanta mi an rak neih mi hmuh tikah mangbangza milai an rak si. Ca ngan mi an rak nei. (Laimi Tuisan kum 2000 hnu khalah “O le Aw” ah kan mifim pawl an buai rero Låi 🤨).\nPathian hrilce mi miphun thuanthu, kan Bawipa Jesuh cu thuanthu phuahcawp men si loin mit hmuh theih in leitlunah a tlanlennak keneh pawl hmuh ding a um. Pathian cu a sersiammi milai ah a rung cang ih kanmah in duhdawt ruangah kan hloh nak hmun ih ta in hawl suaktu Pathian a sinzia thinlung sungah zumnak a thar in lung a hno e.\nGolan heights: 1967 ah Ni 6 sung ral “6 days war” an rak timi hmin thangzet ral do awknak ah Israel cu ram inn hnen pawlin an rak do tikah Israel in Syria uksung ram a rak lakmi asi, Tuini tiang Arab ram pawlin an lungkim lo zetmi asi. Israel pawlin Syria kut sungah an pe sal duh lo. Ziangruangah tile Golan Heights cu Israel le Syria ramri ah a um ih tlangsang zet asi tikah Israel hrangah ral ruangzing tanhmun khuarnak (military strategic post) tha tuk asi. 1973 ah Yumkipur war ah nasa ten Syria in lak sal tum in an do aw nan, Syria in army tank 1000 lenglo hmang in ramri ah a run do nan Israel army tank 70 thawn kan do ih Pathian in in hum, nehnak in pek asi tiah kan tour guide Mr. “Guy” in in sim. Mangbangza Pathian hrilce le humhimmmi miphun an sinak a lang.\nLamzin tluanah an tlaici cin mi thingkung, thlaikung pawl, banhla, avocado, olive, tvp kan cuan phah vivo, a ram a car, lungbol lung khawkrawk ram Asinan Pathian in thlawsuah a pek ih cawhnawi le khuaitizu luan nak ah a canter. Cawhnawi le khuaitizu a luangmi kha hna tuan lo in leilung sung ihsin a luang siloin milai in an tuan ih Pathian in thlawsuah a pek tikah a luangmi asi ti tla in ruat ter.\nDiamond Center: Diamond tuahnak center kan zoh, Israel in ramdang ah an zuar tambik cu High Tech thilri asi ih a pahnih nak ah diamond asi. A pathumnak ah Tourism ihsi sumpai namen lo an ngah fawn. Bawipa hmin sunglawi sinsin seh. Amen.\nBawi Jesuh hnenah mina an rak hruai ih mi an tam tuk ruangah diphun par ihsin mina cu Jesuh umnak ah an thlak mi thu kan siar cio ding. Acuih hmun kha asi. Peter umnak inn, hmun pawl tuini tiang zoh dingin a um lai. Peter zuklem tumpi an tuah ih Galilee tikap ah thlacam nak kan nei ta.\nIsrael tour: 3rd Day\nJordan tiva Bawipa Jesuh baptisma laknak, Nazareth khua Mary le Joseph ih khua, Jericho-Jesuh thlem tonnak khua, Beit Shean-Saul Siangpahrang an thahnak hmun.\nTibereas khua suahsan in Galilee tili kap lamzin tluan in Jordan tiva lam kan pan. Kan Bawipa Jesuh cu lei le van sersiamtu Pathian asi. A sersiammi milai ah a rung cang ih a sersiammi leilungpi parah a nung, rawl a ei, thli a hawp in a rak nung ve. Amah ah sualnak zianghman a um lo nan baptisma a rak lak. A siahhlawh john in tihnimnak a rak pek. Bible sungah kan siar theu. Cutin John in tihnimnak a pek theh ve ten, van ihsin laileng a rung zam ih a lu parah a rung fu, van ihsin aw thum zetin Pathian in a run bia. Aw, acuih thu cu thuanthu men asi lo. Tuini tiang a tiva a um lai, a tidai a luang lai, a ram pal ding in a um lai asi. Jordan tiva sungah tidai ah ciah aw in tikcu duhthusam in kan hmang. A va nuam em, thinlung ah Bawipa thawn kan nai aw sinsin vek khi a bang. Khat le khat thla kan cam sak aw aw ih leitlun nun thlaphannak, phurrit a um nawn lo, huatnak, tihphannak, a um nawn lo. Thli a thiang, boruak a zang, zokhal a lungawi lo an um lo. Leitlun kilkip ihsin Bawipa Jesuh ih baptisma laknak hmunah an ra, baptisma an ra la ih tisungah an hnim aw aw, thla an cam, Pathian thangthatnak hla an sak, miphun dangdang kan si na zohman tih aw hua aw, ngaih aw lo, mitkem aw kan um lo. Kan zaten kan hni siamsi, kan lung a awi theh. Aw, kan Pathian hi a va maksak em, nang le kei rundam dingin leitlun ah kan hnenah a rak rat cu.\nJordan ti thiang te ti thawl ah thun in kan phur. Jesuh bualmi tiva. Aw, kum 2000 rei ah Jesuh in a rak bual dah mi, ti hnimnak a rak laknak hmunah um tikah lungthin a thar lung a awi asi ahcun Jesuh Amah thawn hmaiton in sankhuk um tlang len tlang cu ziangtluk a nuam ding?\nJordan tiva sihin Jerusalem lamzin kan pan. Jericho khua cu kan thleng. Jericho khaw dunglam nitlaknak lam tlang cu tlang danglam zet asi. A ro, a car, hram hring a um lo. Tlang tumpi asi nan a sang tuk lo. ‘Thlemnak Tlang” tiah Mirang tong le Hebru in signboard tumpi an tar. Bawipa Jesuh thlemnak a rak tonnak hmun a si. Tui ni tiang a tlang a um lai, a ro, a car, nan Pathian Thlarau hmanmi tlang pakhat, Bawipa Jesuh in a ke in a rak palnak tlang asi. Motor le vanzam thwn a feh lo ih ke thawn a rak fehnak hmun asi. Aw, Jesuh tuarnak tawmpitu ah siar tel si ve ningla a thihnak le thawhsalnak tawmpi ve dingna tiah Paul in a lungduhthu a nun tawntehmi a rak simmi i mang ter.\nBawipa Jesuh in thilmak a tuah hmaisa bik nak hmun, mopuai tuahnak hmun ah kan feh. Bawipa Jesuh leitlunah taksa in a rak um lai can ah an rak hmanmi ralca belpi tla tuini tiang zoh dingah an ret. A hmunah biak in an sak ih mi tampi an ra zoh, nupi pasal nei awknak hmunah an hmang. A kiang ah “Wedding wine” an ti ih wine tampi a tep duhduh in tep theih in an tuah. Aw, a va mak em, leitlun thuanthu ah a tak in a rak tlangleng tu kan Pathian cu thangthat sinsin uhsi.\n“Nazareth khua tlangval hmeltha kha na hmu maw?” tiah hla ah kan rak sak theu mi khua cu kan thleng taktak. Bawi Jesuh a nau hak lai ah a rak thanlennak khua asi.\nMary hnenah vancungmi a rung langnak hmun, tuini tiang an ret lai. Mary ih rak umnak inn cu zoh dingin an tuah, an ret tha. Mary hnenah vancung mi a runglangnak khal zoh theih in an tuah. Aw, thinlung a va danglam ter ve. Kum 2000 tluk a rei zo mi thil, leilung, lungto le insaknak hmun pawl mithmuh theih a in a um lai.\nMary le Joseph cu an inn a hla aw lo. Joseph inn khal kan zoh. An falat, tlangval lai ah inn naite an rak si si. An uar awk khal mawh hlah hai. An rak thei aw cia in an nel aw cia zet ding ti a fiang. An inn karah khawpi inn hnen pawl inn rawp, inn hrambun nakpawl a um hrih ko. Joseph in kut thilthiam thawn hnatuannak, (lettama tuannak) pawl tla a um hrih lai. Aw, kan Pathian hi a maksak in a danglam. Thuanthu menmen asilo, leilung parah thil a rak cang taktak mi, mit hmuh theih in fiah ding tuini tiang a um lai asi.\nBeit Shean. Saul Siangpahrang thihnak hmun ah hmunlawngpi ah a cang. Hmun rawp, tlang mual rawp zoh theih in an ret. Saul siangpahrang thihnak hmun kiang te ah Rome Emperor in siangpahrang innpi a rak sak. Herod The Great, Siangpahrang innpi cu a mak nasa.\nA inn hrampi pawl zoh theih in a um lai, an ban tumzia cu a mak nasa. Khuahlan Siangpahrang inn sungah tikhilhnak tili tum zet duh dandan in hlum ternak a um. Ti kholhnak, an tlanlennak, an ek inn pawl hmuh theih in a um lai. An bualrawn, minung thawng tel in to theinak, bualrawn tumpi cu a mak nasa. Kum 2000 tluk a rei zo mi ah siangpahrang inn an rak sak mi le kan laimi pawl thuanthu zoh in kan pupa san ih kan laimi lal inn pawl zoh tikah kan laimi lal inn pawl cu an caw inn rang inn hman tluk lo tete an rak si. Falam Hrang Thio bualrawn le Herod Siangpahrang ih Open Stadium kum 2000 zik lai a reo zo mi tathim tikah Falam bualrawn cu a rak nep tuk e. Leitlun miphun hmaisa, miphun tumpipi an thuanthu kehneh zoh tikah ziangvek in kan nih Chin miphun hi teh Pathian in in hmang ve ding ti ruat lo theih asilo e.\nAw, Jerusalem khua lam pan uhsi. Jericho pal phah in Jerusalem lam zin Samaritan mitha pai cangvaihnak hmun, lan phah in lamzin kap nelrawn ramcar lakah tuukhal pawl an tuu rual pawl thawn an um vivo. Aw, Jerusalem kan thleng, aw, lung a va hno em. “An dang cuang lo e, van lal nau bang ih a tahnak, Jerusalem zion khawpi khi thlir hnik uh” tiah hla kan rak sak theu mi khawpi cu kan thleng. Zanlam 6 pm hnu lam asi tikah khua tampi zoh a theih nawn lo, a thim. Aw Bawipa ka lung a awi.\nBawi Jesuh baptism a lak theh hnu ah Satan in tlangparah a thlem nak thu kan thei. A thlang hmuh tikah lung a zur in thinlung a thar zet asi.\nIsrael tour: 4th day\nJerusalem, David thlan, Western Wall, Gethsemane dum, Golgotha lamzin, Jesuh thlan, Garden Tomb\nJerusalem: Kan nauhak lai te ihsin hla ah kan rak sak theu mi, “Jerusalem Zion khawpi thar nuam cu thlir hnik uh, aw mi an tam, Tuu Fano Lal lennak” timi ka thinlung sungah a lang nasa.\nNi thum nak tiang kan hmuhmi in thu i ruatter, ka theihmi a malzia, ka ruahban lo theih ban lo thil hi a va rak tam em. Milai thuanthu le leilungpi thuanthu hman ka theihmi a mal tuk ahcun ziangtin saw, mit hmuh theih lo mi, milai le leilungpi sersiamtu Pathian thu cu theihmi nei vekin ka sim rero ngam? Aw, mangbangza Pathian ih sersiammi le a duhdawt zangfahnak thuanthu hi a va maksak lawmmam so. Sersiamtu cu sersiammi ah a rungcang ih a sersiammi milai in kan rak that timi cu thu maksak, milai ruahnak ih ruahbanlo asi.\nZuk ah kan rak zoh theu mi, Thukam Hlun prophet pawl khalin an rak sim theu mi, zumtu Khrihfa hmuahhmuah in a hmin kan sal tam bik mi khawpi, leitlungtlun pumpi in a buaipi bikmi khawpi, UNO khalin a buaipi bikmi khawpi, Jerusalem khawsung kan vak ih khawkulh ralkhat ihsin a hmaisa ah kan zoh. Bawi Jesuh in “Maw Jerusalem, maw Jerusalem” tiah a zoh ih a tahnak tlang lam ihsin kan cuan hmaisa. Aw a va mak tak em! David Siangpahrang ih khawpi, Jews le Khrihstian biaknak a hram thawhnak khawpi, biak inn tlang (Temple Mount) timi ahcun Pathian biak innpi hmuh ding a um talo. Musim biak innpi (Dome of the rock) timi tumfahran in a laifangah a ding ta riai.\nZiangruangah sersiamtu Pathian in sankhuk rei ihsin a khawkhan lairelnak, tumtahmi, khawkhan mi famkim ter dingin amai sersiammi milai taksa thuam cu a hruk ve ih, amai sersiammi milai ih thahnak cu a tuar kherkher a tul? Ziangruangah a kawhhran a dinmi ih hmunpi bik a hram thawhnak innpi cu siatsuah in a umih amah zum lo tu a kawhhran siatsuahtu muslim pawl in biak inn saknak hmunah an hmang? Milai theihban lo thuthup a um ti cu a fiang asi.\nZiangruangah Pathian Fapa cu amai hrilmi amai dungthluntu in a zuar ih a phiar sawm, a thihnak ding tiang a tawlrel, kum 3 sung a zoh men? Aw a va mak sak em, milai cu kanmah hua tu le dotu hman si lo, kan duhzwng in kan umter thei lo mi cu thah le ti siat, simsiat kan hmang. Jesuh in amah thattu ding cutin a tuah ve lo. A hrilmi miphun Jews pawl siatsuahtu, anram ihsin dawisuak tu, Pathian in Abraham hnenah a pekmi ram lawngtu, Pathian in tuini tiang a zoh hrih hai men. A maksak Pathian asi.\nKum 2000 zikte a vak tawimi Jews pawl thuanthu i ruatter. Bawi Jesuh an rak co hlang lo ih an rak thah ruangah AD 70 ihsin Jerusalem biak inn pi cu bal theh asi ih Jerusalem phar dawl pawl khal cim theh ko khawpi cu siat suah asi. AD 130 hrawng ahcun a tang mi Jews miphun khal Rome emperor in faifilik in sal ah a kaih theh. Aw, cuihsi thok in kum 2000 zikte sal, refugees, mi hnen um le mikhual in leitlun kiltin ah an vaktawi, zang an va fak tak em. Pathian fapa dodaltu thuanthu hi a va riahsiat tlak tak em. Asinan kum 2000 zikte ka khua le ka ram ti ding nei loin cozah nei loin sal dinhmun le mi nauta, mikhual in an vak nan 1948 ah ram an dinsal tikah an thuanthu hlo loin an kilkhawi. An khawpi hlun pawl, thlan hlun pawl, Jesuh kenah pawl cu leitlun mi thawng tampi in nitin zoh dingah Pathian in a ret. Kan zumnak cu thuanthu menmen si loin a tak in a rak ummi a si zia langter dingah Pathian in zoh theih hmuh theih than theih in a ret hrih. Cui hlei ah Israel pawl cu an leilung parah hnatuan hman tul lo ding khawpin leitlun miphun tintian Israel ram thuanthu bungrua pawl zoh dingin a rami (tourist) pawl hnen ihsin an ngahmi sum le pai in pumcawm thei dinhmun ah Pathian in a ret hai ti a fiang.\nBiak inn tlang kap cu thlan rawp a va tam lawmmam em. Golden gate cu ralkhat ihsin kan hmu ban.\nAw, Bawi Jesuh nang le kei hrangah thlan thisen for in thla a camnak hmun asi tiah an ruah mi Gethsemane hmuandum cu tuini tiang an ret hrih. Aw, thinlung a khawng nasa. Thingkung pawl cu thingkung lam thiam pawl in an zoh tikah kum thawng siar tel ih upa zo asi an timi tla a um. Gethsemane dum ahcun biak inn pakaht an sak. Thla a cam hnu ah dungthluntu pawl a zirhnak lung asi tiah an zummi hmun cu thlacamnak Pathian biaknak hmunah an tuah ih biak inn “Church of Agony” “Ruahsiatnak Biak inn” tiah an ko. Lung a hno, hnuk a ulh, ruah dah lo tiang thinlung ah khaw ruat lo awk tha asilo. Amah an kai cinggding, an hrem cing ding ti Bawipa Jesuh in a thei ih dungthluntu pawl zan neta bik a topi nak hnun, thlan thisen suak in thla a cam nak hmuan asi.\nDavid ih thlan:\nGethsemane ihsin ke thawn David thlan hmun ah kan feh. Jerusalem phardawlpi sung lut cu thinlung a hngawr duh zet. David Siangpahrang ih thlan cu a kuang thawn an ret hrih lai. Aw, mi an va tam ve. Jews lukhum rang te thawn lut ih upatnak kan va pek ve ta. David, Pathian in ka lungkeng a timi khal a thi, ral tampi nehtu, Goliath thattu khal taksawthihnak a tuar ve. A taksa cu kuang sungah a ret ih hmuh a rawp duahdo. Goliath a sainak s ban tha cak. Kiosa ka a bauhnak ban tha cak cu a ruhrang a ziam aw e. Nang le kei khal kan lei taksa cu a ziam ve leh ding. Na thih hnu ah David vekin na ruang parah kum 2000 rei hnu tiang (leilungpi a dam hrih asile) a lo thei tu pohpoh in upatnak an lo pek pei maw, an cil an run lo phui ding?\nUSA President Donald J. Trump Israel a tlawn lai ah a fehnak hmun, Western Wall an timi, Jerusalem phar dawlpi ih ni tlaknak lam phar ah thla kan va cam ve. Aw, a va mak ve. Western wall cu kum rei zet ihsin sak mi, Rome siangpahrang in Jerusalem a siat suah lai ah a tang mi phardawl asi tiah an zum. Phar dawlnak cu lungphak tumpipi thawn dawlmi asi. Phar ker te ah cahnah tampi mi in an thlacammi, Pathian hnenah an dil duhmi ca in an ngan ih phar ker te ah an ther mi tampi a um. Chin pastors pawl thla kan cam ve. Kum 2000 zik lai a rei zo mi Jerusalem phar dawl an rak saknak lungpher pipi pawl ka zoh tikah kan Chin miphun pawlih lal inn pawl i mang ter. Kan Chin miphun hrin hnam tete pawlin lal kan rak nei ve. Kan lal inn pawl cu lai inn lakah a tha zet a tha bik inn an rak si ve, anmai san ciocio ah. Tahthim tikah tuihlan kum 2000 lai a rei zo mi Jews pawl siangpahrang umnak inn an sak mi le khua an rak dawl mi pawl kan Laimi pawlin kan lal inn tiah tui san kum 100 hman rerilo ah kan lal inn pawl cu sim tlak hman a rak si lo aw e. Jerusalem Zion khawpi sungah Chin pastors pawl tla kan vak, kan tawi, thla kan cam ve cu di a riam in zumnak a thar ter nasa.\nWestern wall ah thla ka cam ve. Keimah le ka insang,Pathian ka rennak local church, pawlkom ah ka pehtlaihmi hruaitu le mipi, kan Chin miphun le ramehrangah le Jerusalem le a sung um, Israel pawl hrang western wall ihsin thla ka cam ngah ve. Atthlak zet vek a bang nan thinlung di a riam zet asi. Aw, Jerusalem, aw Jerusalem tiah Bawi Jesuh in a zoh kuahko ih a tah hnawhmi khawpi hlun cu kum 2000 hnu ah a phardawl lawng a tang ih 1948 hnu ah santhar Israel dinsal asi hnu lawngah khawpi cu dinthat remthat sal asi.\nIsrael tour: 5th day\nJudean desert, En Gedi, David relhnak tlang, Masada, Dead sea pawl kan zoh.\nJudean Desert (Judea Nelrawn ramcar)\nJerusalem khawleng ah suak in hmun tintian kan fang. Tuukhal pawl umnak hmun, Judea desert ah kan feh. Khawruahharza asi mi cu, ramcar asi, zoh tikah hramhring hmuh ding a um lo. Cuvek lakah tuu rual pawl an vak in hrampi kung ro zet pawl cu an ei rero. Kalauk (Camel) kan to, laitlangah a um dah lo mi ramsa asi ih a man hla zet. Abrahram vekin thuam aw tu in thu hla in sim ih thinlung a lak zet.\nDavid kha Saul Siangpahrang in thah a tum tikah a tlan ih lungpuk sungah a relh tiah sim asi. Acuih tlang cu tuini tiang a um hrih. A kiangkap ah cawlhnak hmun an tuah ih a zoh duhduh in a hmun cu zoh theih in an tuah. Mi tampi an ra ih an zoh. Bible thuanthu pawl a tak in a leilung pal tikah thinlung a tham zet asi.\nDead Sea scroll: Bible ngankhumnak orginal asi tiah ruah mi, savun parah cangan mi an sarmi lar zet cu Dead Sea Scroll asi. Dead Sea scroll an sarnak hmun kan zoh. Nelrawm ramcar lakah asi. Lungpuk tumzet asi ih tuu khal pakhat a tuu hlo hawlin a vak sukso lai ah lungkhua a hmu ih lungkua sungah a lut tikah saphaw a sar an ti. A saphaw sarmi cu kedam ah tuahter a tum laiah an hmuh suahmi cu Hebru Bible a rak si ih mankhung zet thuanthu roling a rak si.\nMasada tlang parah lungsung mitthli a tla e. Masada tlang parah tuisun can kan hmang. “Hi Biak inn pi hi a saknak tlakrawh pawl pakhat hman thuah aw nawn lo tiangin siatbal theh asi ding” tiah Bawi Jesuh in a rak sim cia vekin Jews pawl in Rome an do ruangah AD 70 ah Rom Empire in a ralkap pawl hmangin Jerusalem cu a bal theh, mei in a ur kang ih Jerusalem biak inn pi khal sawprawp seksek in a siat theh. Cumi lakah mi thawng malte an tlan ih Masada tlangparah an relh ih tanhmun an khuar. Masada cu lung kham tlang parah a um ih a kimvel in khamhrap lawnglawng asi. Masada cu Rome Siangpahrang in BC 37-31 karlak ah a tul pangah tiah amai relhnak ding hrangah a rak sakmi siangpahrang innpi vekin tlangzim ah sak mi asi nan Roma Siangpahrang amah ngaingai cu a um dah lo an ti. Rome cozah in AD 70 ah Jerusalem a siat bal theh tikah Rome uk duh lo tu Zealots pawl an relh nak hmun asi tiah an sim. Rome ralkap pawl in a kumtel in an kulh theh ih kum 3 sung an kulh tiasi, tlangpar kai thei dingin leilung an burh ciamco hnu ah AD 73 ah an luh cilh. Masada cu khamrap hlir in a kulh tikah namen in kai theih asilo. Curuangah Rome ralkap pawlin an kulh phah ah sal ah an kaihmi Jews pawl hmangin Masada tlangih nitlaknak lam kapah leilung cu leilan dawn vekin an burh ciamco ih tlangparah awlten an kai thei. Cutin Rome ralkap pawlin kum cuzah an kulh hnu ah tlansuahnak le nei nawn ta lo, hril ding an neih mi cu thih lole sal ahkaih asi. Rome pawl ih kaih tuar in sal can hnak cun thih an hril sawn ruangah pacang pawlin an nupi fate pawl an that theh hnu ah anmah le anmah an that aw theh tiah an sim. Rome ralkap pawl Masada tlangpar camp an lut tikah minung hmuh ding um loin mi ruak lawng an sar tiah an sim. Israel pawl thuanthu ah a maksak zetmi tuisan ah UNO khalin leitlun thuanthu roling hmun ah an retmi asi. Leitlun tourist an tam dan cu maksak in an khat luihlo.\nMasada tlangparah tanhmun khuartu Israel pawl cun Rome sal can hnakin nun lo an hril sawn. An pupa hnenah Pathian in a pekmi ramah zalen zetin nun thei lo hnakin nun lo an hril sawn.\nRome sal can hnakin thih an hril sawn. Nang le kei cu Rome ralkap tih ding kan nei lo nan sual sal can hnakin nun lo hril sawn tu Khrih ram hrangah nun petu zumtu tha si zuam cio uhsi.\nCutin Israel miphun cu a luat mi um nawn loin AD 70 ihsin santhar Israel Independent 1948 ah an ngah tiang kum 1875 sung miphun vakvai, ram nei lo, sal hnam, mikhual ah an cang ta pan lo maw. Jesuh cu Pathian Fapa asi tiah an pom duh lo ih an thah ruangah Pathian in a duhdawt duahdo mi a hum teekteek mi miphun cu kum 2000 zikte an vak tawi ih an vahvaih nak ramah hmuhsuam nautat an tuar, hrem an tuar, hnon an tuar. Hitler in German ramah 6 millions Israel pawl a thah tikah Leitlun thuanthu ah a um dah lo mi “ Holocaust” an timi riahsiaza Israel thuanthu cu Israel miphun parah a thleng lala fawn si! Masada hnak hman in nasa sinsin in hrem, thah an tuar. “Aw, Pathian na fapa hnongtu parah na thinhengnak cu a lawmmam tuk ti ding khawp in an van a dawi aw e. Masada tlang par ihsin himi thuanthu ka ruat cu mitthli a luang. Tuihsan minung pawl Jesuh rundamnak hnongtu pawl tuar ding mi I ruatter tikah rundamnak thuthangtha hi simsuak a va tul tak em!\nSanthar ni a eng, 1948 ah Israel pawlin kan ram kan miphuj ti ding an nei zo. Masada tlangparah sal tan hnakin nun lo a hril sawn tu Israel mi raltha pawl ih keneh zoh duh ah tourist a Thawngthawng in an ra ih a thi tu pawl ih miphun santhar minung pawlin nitin sumpai thawng tampi ei in hawl nak hrangah an run ngah asi. “Masada shall never fall again” “Masada a duai nawn lo ding” tiah santhar Israel ralkap pawl Masada tlangparah tiamkam awknak an tuah theu ti asi.\nDead Sea (Tipi Thi):\nTipi thi cu leitlunah khui hmanah a um dah lo mi asi. A kau nasa, a kap in lamzin motor thawn kan feh vivo tikah tikcu rei zet motor thawn kan feh. A hmunah mi an tam dan cu leitlun hmun tintian ihsin an ra. A tidai a al tuk, a tili sungih tlak man pawl cu si ah a tha, a bik takin vun hrangah a tha an ti. Tipi thi cu tipithuanthum hnakin a niam sawn tiah an sim. Juice dawr pakhat cun an dawr hmai ah “Leitlun ih Juice dawr niam bik” “The lowest Juice bar” tiah ca an nga. Khua a uap zet. Tipithi kan thlen cu ciarbek in kan taksa pum, kan hmai tiang kan ma’an aw ih dum hremhrem in kan um. Zawlte le Tlauhmun nauhak aa bang in ka ti rero. A ti le tlak pawl taksa vun hrang a tha an ti.\nTidai parah leuh a tul lo, tisungah pil a theih lo, mi a phuan. Minung tisungah pil theih asilo, mi a phuan luanglo. Leuh tul loin tidai parah kan it zuahzi men. Mak ngaingai. Tidai leuh thiam lo pawl tla an pil thei lo. Leitlun hmun tintian ihsin minung an ra ih zukneng in sihti a tlan bang in tidai an ra bual, vun natnei pawl tla an dam tiah an sim. Ciar bek thawn an ciah aw, an taksa parah an man theh ih rei nawn an ciah awk hnu ah tipithi ti sungah an ciah aw aw. Mitampi in tipi sungih tlakma’an cu plastics bag ah siseh plastics palang sungah siseh an thun, an lak ih an phur, hmai hnih ah a tha an ti. Vun hnih ah a tha an ti.\nA taktak asi ko. Dead sea (Tipithi) kiang te ah AHAVA cosmetic company tumpi a um. Tipithi sung ta, tidai le tlak pawl la in tuah mi vun hrangah man khung zetzet an si. Hmai hnih, taksa hnih, tikholh hlanah ciah awknak cite an tuah, a phunphun vun thatnak hrang hmanmi cosmetic man khung zetzet an tuah ih leitlun ram tampi ah an kuat. World level cosmetic thilri an zuar suak.\nAw, tipithi tiah kan rak theihmi, a sungah mankhung a rak um. Cite, vun si thatha, ceimawi awknak si thatha a suak tariai. Tipipi kaupi mithmuh ban lo, tilipi cu sumtawm a lit in li mi a rak si. Pathian in a Fapa Jesuh hnongtupawl parah a thinhengnak a langter zo. An ram ah a hruai kirsal zo. An ramah an kir pekte ah 1948 lai ahcun Israel ram cu tantakmi ram, zohman duh lo mi ram vek a rak si. Israel pawl hnenah Pathian in thlawsuah a pek ih ramro ramcar cu rawl tampi a suak ter. Arab ram pawl hnenah rawl, ei in tampi an zuar. Kum 2000 -3000 tluk lai a rei zo mi, an pupa san ih rothil pawl, biak inn pi, Jerusalem phardawl, tvp, an rothil pawl cu siatuah in a rak um nan, Israel pawl an ram ah an ra kir sal tikah an pupa san lai ih rothil rawp pawl cu leitlun miphun tiantin ih zohduhmi, tourist attraction hmunpi ah a cang. Kumtin minung milian tel in Israel ramah an ra ih Israel ram an ra zoh. Pathian in fimthiamnak a pek tikah leitlun fimnak tawpkhawk lulir ah an um. Fimnak in an hawlsuahmi pawl an zir, Israel ram ih sumpai laklutnak tambik cu High tech zuar man, santhar fimthiamnak ih fimman zuarmi ihsin an ngah mi sumpai asi. A pahnih nak cu diomon zuar in an ngahmi sumpai asi. A pathumnak cu leitlun killi ihsin a ra tlawngtu tourism income asi. USA ihsin a ra mi kannih Chin pastors pawl khalin Jordan ti thiang kan phur, mi hrek in Israel ram leilung an phur, mi hrek in olive hnge an khiak ih an phur, mi hrek in funnel an lak ih an phur, mi hrek cu lungto an lak ih an phur, mi hrek in Tipithi ih tidali le siarbek an phur. Aha, Israel ram cu a va rak maksak ve. Pathian in a hrilmi a minung pawl a theih hngilh dah lo asi hi. Theipi kung a cerhsal rero zo asi hi.\nIsrael Tour: 6th Day\nMary le Elizabeth tawn awknak; Holocaust Meseum, Israal Museum, Church of Nativity (Bawi Jesuh suahnak hmun), Tuukhal pawl hnenah vancungmi an langnak hmun.\nMary le Elizabeth tawn awknak:\nMary in Elizabeth a va tong ih Elizabeth ih Mary a ton ve ten, “Nangmah ka lo hmuh ve ten ka pum sungih naute a cang” tiah a simnak hmun cu tuini tiang hminsin in an ret. Elizabeth le Mary an ton awk tikah Elizabeth in a pum sungah naute, John Tihnimtu a pai lai fang asi. Cutikah a nu pum sung ihsin John Tihnimtu in Jesuh hringtu ding Mary le a nu Elizabeth an tong awk tikah a nui pumsung um a cang tiah Bible in a simmi kha Einkrem khua ah a rak cang mi asi. John tihnimtu a suak tikah Herod in naute kum hnih hnuai hmuahhmuah thah ding a ti ruangah Elizabeth in John naute a suak tikah Rome ralkap pawlin an thah pang lo nak dingah lungpuk sungah a thup tiah an sim. Elizabeth in naute suak thla pek, John a thuh nak lungkua tla tuini tiang zoh dingah an ret lai.\nAcuih hmun cu tuni tiang biak inn ah an sak ih Pathian biaknak hmun thianghlimah an hmang. Jews pawlin Jesuh cu Messiah asi tiah an pom duh lo ih an hnong lawng si loin Golgotha ah thing Kross parah an thah tikah “Kan parah a thisen man cu tla ko seh” an ti vekin AD 70 ah Rome on Jerusalem biak inn pi a siatsuah theh in an minung pawl sal ah a kaih theh. 1948 ah Israel independent an ngah tikah kum 1900 zikte ram nei loin an vakvai nan Pathian ih humhimnak ruangah kum zabu 1 lai ah thilcang mi, kum 2000 tluk a rei zo mi pawl cu tuini tiang thuanthu keneh hmuh theih lai in a ummi cu mangbangza asi ko e.\nHitler in 6 Millions Jews (Israel) pawl a rak that tiah thuanthu sungah kan hmu. Israel pawlin an miphun thihnak, tahnak, mitthli tlaknak pawl cu thuanthu hawlsalin museum tumpi ah an ret. A dam lai pawl video in thusutnak an tuah ih an video thusimmi pawl an phuan celcel. An zuk hlun pawl an tar. Hitlar le German hotu pawlin Israel miphun an rak huat zia, an tongkam hman mi pawl, a rap thlak zia, ca thawn ngan mi pawl, Hitler ih thusim lai video, zuk, pawl, German pawlin zangfahnak sete hman um lo in Jews pawl an rak hrem lai zuk pawl an tar celcel. Jews pawl lakah hmin lang deuhdeuh pawl, mifim mithiam, mi raltha, thuanthu langsar pawl an la khawm ih an ret khawm. Jews pawlin an rak hmanmi thuamhnaw, bungrua pawl an hawl khawm ih inn tumpi sungah an ret. A sung lut tikah an tuarnak cu mitthlam ah a lang nasa. Pathian in a duat tukmi miphun, Israwl pawlin Jesuh cu Messiah asi tiah an pom duh lo tikah an par ah a thlengmi Pathian thinhengnak cu a kha fualfo ko e. tuini tiang an sim tikah Israel mi pawl cu an lung a zur, an lung a kua, an thin a na. Asinan Jesuh cu Messiah asi tiah tuini tiang Israwl mi tam sawn in an pom duh hrih cuang lo, Messiah a r alai ding asi tiah an hngak rero ko.\nHolocaust museum kan zoh theh ih innpi sung ihsin ka suak tikah ka thinlung sungah fumfe zetin ruahnak I neither mi cu “Ka lei dam sungah ka milaipi huatnak thlaici midang thinlung sungah ka tuh dah lo ding. Milai huatnak ih cangvaihnak ah ka tel dah fawn lo ding. Huat awknak cu milai hrangah tihnungza tur vek asi” tiah ka lungsungah fumfe zetin ka ruat. Biaknak ruangah siseh politics le mai tumtah famkimnak, mai hlawknak ruangah mai duhmi duh lo mi ruangah siseh Pathian in a hmuihmel kengin a sersiammi ka milai pi keimah khal in ka hua dah lo dingih mi pakhatkhat lole mibur ziangvek zovek hnen khalah midang hua dingin ka zirhsawng in ka forh in ka tuah dah lo ding. Huatnak cu tihnungza tur vek asi.\nKan tourguide Mr. Guy in hitin a sim:”Hitlet in Jews pawl a rak thah lai ah Jews miphun rak duhdawttu, rawl rak pe tu, beunak rak petu, Jews miphun rak bawmtu pawl cu Israel ramah hnatuan tul loin umnak inn le ei in hrang sumpai bawmnak kan pe ih upatnak thawn zungna kan thei ih in rak bawm dah tu kan theih hngilh dah lo asi” tiah a simmi in lung a khawng zet. An tah lai, an mithli tlak lai ah rak bawmtu pawl parah upatnak le lungawinak an langter mi pawl an thiam zet. Museum sung khalah zovek milai hi upat tlak, fimnak a neitu, mi raltha, dik lo zetin a tuartu, le thiltha tuahtu pawl an rak hminsin ih upatnak an pekmi pawl zoh tikah miphun pitling zet an rak sinak a lang.\nJerusalem khawpi le biak inn pi siatbal theh asi hnu ah Masada tlangparah Jews pawl tuarnak cu a maksak in a raptlak zet, anmah khalin khami hnakin a na sawn mi, a raptlak tuarnak an tuar dingah an ruat aw lo thei men. Asinan 1940+ ah Hitler in nasa ten Jews pawl a that ih 6 millions lenglo ren loin a thah mi cu leitlun milai thuanthu ah a maksak in a danglam, milai ruahnak a khawng. Jews pawlin German pawl an do lo, an ram sungah mivai, exile, mikhual, an si. Ram nei loin a vak tawi mi an si. Ramsung ah hna an tuan, sal vekin hnatuan an fial. Cucu an duhtawk loih rawl ei ding khawpkham pe lo in an ret. An nautat, an thleidang, a netnak ah ramsa thah in an that. A thawngthawng in a burbur in an that ih an thi, an aihram. Aw, seriamtu Pathian ziangtluk in a lung a naa ding? Ziangtinsaw a zoh men thei? Jesuh hnongtu pawl nunah a thleng dingmi rapthlakzia in theihter asi. Jesuh lenglam ah Pathian zangfahnak a um lo zia a langter fawn.\nLamzin feh phah ah Jerusalem khawsung ah Israel parliament building kiangin kan feh. Israel museum an timi ah kan lut. Jerusalem khawpi, khua hlan lai ih an khawpi cu tlang mual parah zuk in an tuah ih zoh mawi zet asi. Solomon siangpahrang san lai ih Jerusalem khawpi vek in leilung parah zoh theih in an tuah ih biak inn pi siangpahrang inn, khawkulhnak, inn tampi, kawsungah inn langsar pawl umdan vek cekci in leilung parah Jerusalem khaw hmuisam cu tlakrawh le lung, thilri hak zet thawn an tuah mi zoh tikah mangbangza a si. Bawi Jesuh suahhlan kum rei zet zo ah an khawpi hmuithlam zoh tikah ziangtluk mifim mi phun thangso an rak si timi a langter. Inn tum pipi architectural design, khawkulhnak, khawkulh kimvel ah tidai luannak an tuahmi pawl, mangbangza khuahlan khawpi, David Khawpi, Pathian ih khawpi, an rak timi cu a mawi in a maksak khawpi a rak si zia a langter. Santhar AD 1900 hnu lamah Chin miphun lakah hrinhnam fatete in lal kan rak nei ve. Cupawl lakah Hakha Pu Kio Mang inn tivek, Zahau lal Pu Thang Tin Lian ih inn tivek, Thlaisun Pu Con Bik ih inn tivek pawl thawn tahthim tikah aw, Israwl miphun pawl hi ziangtluk miphun hmaisa, Pathian hrilce mi miphun an rak siazia hi.\nIsrael Parliament house\nBibe Museum: Bible museum ah Bible cathiang ngan hmaisakmi pawl saphaw zial le pherzial parah an rak ngan mi an hmuhsuahmi, zuk pawl an ret. Pakhat cu Codex text timi Bible ngan hmaisa (original text) asi ding tiah an ruatmi, siseh dead sea scroll tivek pawl an hmuhmi copy pawl an ret, Bible an rak hmuhsuah dan pawl an sim, an ngan, khuawhlan bungrua pawl, fingkhawimi ret khawm nak innpi an tuah ih zoh tikah an thuanthu fumfe in a kilkhawi theitu miphun an sizia a lang. Kum thawng siar tel in tuihlan an thuanthu umdan, an pupa pawl ih rak tlanlen dan le Pathian thutak an rak hmuhsuahdan, kenkawhdan, kilhimdan pawl mit zoh theih in an ret khawm mi cu man in lei thei lo mi ro thil asi.\nUS Embassy in Jerusalem:\n1948 ah Israel independent a ngah tikah Jerusalem cu zo ih ta bul si loin Israel le Palestine karlah khawpi si dingin an rak ret. Asinan Israelin anmai khawpi ah an puanmi, hmanmi asi. USA president campaign an tuah tikah President Bill Clinton, President Bush, President Obama, President Trump pawlin Jerusalem cu Israel khawpi bik (Capital City) asi ruangah keimah president ah in hril tlin ahcun US Embassy cu Jerusalem ah ka thawn ding tiah an rak sim cio mi asi. Asinan 2016 ah US president ah hriltlin asimi President Trump lawngin a taktak in US Embassy cu Jerusalem ah a thawn tariai. UNO le leitlun ram tampi in President Trump an mawhsiat celcel, Arab ram pawlin an lungkim lonak nasa ten an langter. US Embassy thar Jerusalem ah a ummi cu zoh phah dingin tour bus in kan feh ih US flag thawn innpi a rak um. A tak asi ti kan va fiah ta. Jerusalem cu David Siangpahrang ih dinmi khawpi, the City of God, Pathian ih khawpi, Zion Khawpi tiah a phunphun in rak sim theu mi cu tlangparah mawi zetin a darh aw mi asi.\nDavid Siangpahrang ih suahnak khua, Bawi Jesuh suahnak khua thlen cu thinlung a danglam zet. Asinan Bawi Jesuh suahnak khua cu Christian mi malte lawng an si ih Muslim khua ah a cang zo ta riai. Palestine ramkulh sungah a cang zo ta. Jerusalem ihsin Bethlehram lam feh tikah ramri ah phardawl sang zet sau zet an dawl mi hmuh tikah thinlung a tham zet. Israel le Palaestine karlak pehtlaih awknak phardawl pi asi. Lei rampi lawng siloin an thinlung ruahnak ramri khal asi. Biaknak lam khalah a dang aw mi, ramri langtertu vek asi fawn. An khawsungah phardawl parah ca an ngan mi pawl zoh tikah US President Trump ih zuk mawi lo zetin an tarmi tla a um. Khawsung a bal zet fawn. Khuahlan kum 2000 rei lai ah thuanthu rak nei rero zo, “Maw, Bethlehem Ari Mawi te” tiah hla kan rak sak rero mi khua cu zum vek a rak si lo e. Khrihstian ram asilo, Israel pawl ram asi lo, Palestine pawl ram, muslim biaknak kut hnuai ah a ummi ram asi.\nBawi Jesuh suahnak:\nHmuh cak emem mi Bethlehrem khua ih Bawi Jesuh suahnak hmun kan feh. Thinlung sung ah kan nauhak lai ih hla kan sak theu mi pawl thinlung hnakhawk ah an cam. Bethlehem caw rawl peknak kuang sungah timi tongang aw khawk in sunglam a zel. Hngak hlap um nasa. Thinlung a phu, aw, cu tluk in maw, kan Bawipa Jesuh ih thuanthu in ka nunram a rak luahthuk ti in ruat ter. Bawi Jesuh suahnak hmun tiah an zumnak hmun ah biak inn tumpi a parah, a tlunah an sak tikah kan nauhak lai ih cawrawl peknak kuang kan rak ruah vek asi lo. Innpi in a khuh theh. Bawi Jesuh a suah lai ah a um lo mi leh hnu pi ah an run sak tikah Bawi Jesuh suahnak lungkua, caw umnak inn tlun zawn cu biak inn tumpi in a khuh theh. Greek Orthodox church, Armenians Church le Roman Catholic pawl tawm aw in biak inn tumpi pehzawm in a um. Zoh kan duh si kan lut ve, kan tlar aw aw ih minute 30 lenglo kan hngak hnu lawngah kan lut ngah. Ni 6 nak nitin kan vak hnu, sunhnu thabang deuh lam asi ih minute 30 lenglo dingin mi rulpi lakah kan hngak cuahco. Jesuh ratsalnak hngak vek tla kan bang. Greek Orthodox puithiam pa cu “Thawm ring hlah uh, hmun thianghlim asi nan thei lo maw si?” tiah au hrok thak zet, ring zetin mipi in kawk tikah zokhal awn au lo ten kan zohaw hrukhro. Miburpi cu hngakhlap si, bang si kan si cio ko. Biak inn hnuai ah lungpuk si awm tak a um ih cu tawk hmun cu Bawi Jesuh suahnak asi tiah an sim. Zianglam khal sisehla kum 2000 sung sankhat hnu sankhat, miphun dangdang, pawlkom dangdang in Bawi Jesuh suahnak hmun asi tiah an zum ih an run sim vivo, thuanthu an tanta mi pawl in tuini tiang Khrihfa pawlin siseh Khrihfa asilo mi pawl in siseh Bawi Jesuh suahnak asi tiah zumnak hmun cu asi. Jerusalem ihsin peng 7 hrawng a hlatnak hmunah a ummi Bethlehem khawte cu kan nih Chin khrihfa pawl lungthin in luah biktu khawte a rak si fawn si. Bawi Jesuh suahnak lungpuk sung zoh cu aw, can reipi um thei sehla ka va duh tak em! A hmun ah zan riah siang hai sehla riah ka duh zet, a hmunah thlacam ka cak. Dunglam ihsin mi thawngtel an si lo hmanah a zatel miburpi in zoh duh ah in run nawr cupco tikah a rang thei bik mai cellphone thawn kan zuh phahphah in peng le peng in Jesuh suahnak lungpuk sungah kan zukpi ta tikah a hmun tlen cu di a riam zet nan nahzi pakhat lai kan hngak hnu ah kan zoh ngahmi zohnak can kan co mi cu di a riam lo nasa.\nA hmun hmin hi “Birthplace of Jesus: the Church of the Nativity and the Pilgrimage Route, Bethlehemm” tiah an ko. Biak inn rak sak hmaisabik tu cu Rome Emperor Constantine the Great le a nu Helena asi tiah an sim. A hmaisa bik biak inn an sak mi cu AD 333-339 ah an theh ih meisa in a kang siat tiah an sim. A voihnihnak cu AD 565 ah Byzantine Emperor Justinian in a hmaisa ta vek cekci in a saksal tiah sim asi.\nCuihnu lamah AD 1099 hrawn ihsin Muslim le Khristian do awknak, Crusaders pawl san lai ah Bethlehem cu Muslim pawl kut hnuai ah a thleng tiah thuanthu a um. Asinan biak inn sungah Mosaic an timi zuklem suai mi pawl a um tikah Muslim pawl khalin Moses cu prophet pakhat asi tiah an pom ve tikah a hmun cu biaknak hmun thiangah an pom ruangah siatsuah theh loin an um ter lanta. The Church of Nativity cu UNESCO in World Heritage pakhat ah cohlang ih Palestine neihmi tiah an nemhngetmi asi. Constantine lal lai ah First Council of Necaea lai ah biak inn cu an rak sak thok mi asi tiah an sim. 2013 ihsin biak inn saksalnak (reconstruction) an thok sal ih an remsal.\nKannih laimi Khrihfa pawlin kan rak theih theu mi Bawi Jesuh suahnak tiah an rak sim theu mi cu cawrawl peknak kuang sungah lai caw inn vekin caw rual le caw ek thawn fikfa lakah um dingah mitthlam ah a um theu. Asinan Bawi Jesuh suahnak asi tiah AD kum zabu hmaisa ihsin an rak zumnak hmun cu Pathian biaknak hmunah biak inn hmun ah an sak ih tuini tiang biak inn pi hmunah a cangta. Curuangah Bawi Jesuh a suah lai ih asinak, caw inn hmuihmel le a kiangkap umdan pawl cu a lang nawn lo.\nAsinan naute Jesuh suahnak hmun cu lungpuk caw retnak hmun ah asi tiah an sim. Lairam caw inn vekin di-inn in sakmi si loin lungpuk, kua remcang ah caw retnak hmun ah asi tiah an sim. Bawi Jesuh suahnak tiah mitthlam ah a lang theu mi vek si loin a hmunah biak inn pi an sak tikah a danglam zet. Lungpuk naute suahnak le naute retnak hmun cu fiah zetin an ret tikah a hmun thlen cun thinlung a tham zet. Kum 2000 rei lai ah sersiamtu Pathian cu a sersiammi milai taksa in thuam aw in nang le kei rundam dingin cawrawl peknak kuang sungah, lungpuk caw inn ah a rung piang timi cu milai ruahnak in zumtheih thil asilo. Sihmawnsehla, Thiang Thlarau in kawhhran zumtu nulepa, hmaisa pawl hnenah a theihternmi, milai sankhat hnu sankhat, kum 2000 sung, thuanthu an kenkawh ih an kilhim mi hmun cu tuisan ah mit in hmuh thei dingin a um ih kannnih Laimi tla a hmun ah feh in kan zoh thei tikah thinglung a khawng hleice. Jesuh sulhnu leilung parah mithmuh theih in zoh theih tham theih in a um lai mi cu duhnungza thuanthu asi. Kan zummi Jesuh Pathian cu thuanthu simthiam pawl sim men mi si loin leilungpi parah a sulhnu hmuh theih tam theih in thuanthu roling tanta in kanmah rundamnak hna tuansuaktu asi timi theih tikah zumnak a sawh hnget sinsin asi.\nA zoh tu an tam dan cu mangbang thlak asi. Leitlun kilkip ihsin miphun tintian tong aw in tong dangdang, vun rawng dangdang, san le niam, hmuihmel dangdang, Jesuh suahnak hmunah kan tong awk tikah a ralai dingmi tikcu mithlam ah a cuang ter- Jesuh rat sal tik can ahcun Jesuh kehram ah kun in leitlun kilkip ihsin tong dangdang, miphun tintian in Thupuan sungah asim vekin Bawipa Jesuh le in rundamtu kan biak in kan thangthat lai dingmi mithlam ah a lang.\nVancungmi tuukhal pawl hnenah langnak (Shepherd’s filed):\nLei le van sersiamtu Pathian cu milai ah rungcang in naute a suak tikah milai lawng si loin vancungmi, arsi pawl in theihpinak an langter. Satan in a hmanrua leitlun siangpahrang hmangin thah, siatsuah a tum ve. Nisuahnak lam ihsin mifim 3 naute zoh ding in an ra. Vancungmi pawl tuukhal pawl hnenah an rung lang. tuu khal pawl hnenah vancungmi an langnak hmun tiah an ruahmi cu Jesuh suahnak Bethlehem ihsin a hla lo. Tuu khal pawl umnak, vancungmi in Thuthangtha a theihternak hmun cu lungpuk kaupi, lailam inn mileng khaan tia, lungkua sungah asi tiah an sim. A hmun cu a kiangkap khal zoh duhtu pawl lutsuak theih dingin an tuah ih thiangfai ten hmun fianhrial, tlangmual te ah asi. Thlifim te a hrang, thingkung pawl an thing riahri, thinghnah til pawlin leilung an khuh. Lungkua sung kan lut tikah Vancungmi pawlih sakmi hla thok le khat ah sim aw cia loin kan sak, zohman sim aw lo ten miphun dangdang, hmundangdang ihsin a ra mi pawl thok le khat ah vancungmi hla “Gloria in Ekcelsis Deo” “Saang, …….sunglawi seh Pathian cu” timihla lungkua sungah thum dumdo in kan sak dumdo, lung a zur, lung a hno, tuukhal pawl mitthlamah an lang, mit hmuh theih lo in tuu khal pawl hnenah an rak phuan awk vekin Chin pastors le lei killi ihsin a rami pawl kan hnenah an um ve ko ding ka zum. kum 2000 dan ah leilungpi kan pal nan kan lung ton awknak cu Jesuh ah asi: Chin pastors pawl, lei killi ihsin mikhual pawl, nisuahnak lam mifim 3 pawl, tuu khal pawl, le vancung mi kan zaten Jesuh ah kan thlarau le kan thinlung tong aw in hla fingkhat, kum 2000 dan ah “Gloria In Ekcelsis Deo” timi hla kan sak tlang thei tinak asi. Aw, Remnak Pathian, Babel lungdawl lai ah a then aw mi miphun tla, naute suak in pumkhat ah in canter asi hi. Aw, Pa Pathian duhdawtnak cu a va maksak em. Sersiamtu Pathian cu a sersiammi milai taksa in thuam aw in leilung parah duhdawtnak ruangah a rung sem. Lei le van, arsi, vancungmi le sersiammi ziangkim parah thuneitu cu nauta bik bangin leitlunah a ra. Cungnungbik Pathian a hmin thangthat si ko seh. Cungnungbik Pathian a hmin sunglawi sin seh. Glorie in Ekcelsis deo.\nBethlehem ah bazar kai: David Siangpahrang ih khua, Bawi Jesuh suahnak, Bethlem ah dawr kan kai. Olive thing thawn tuah mi kross, le zumnak langtertu kutthiam sermi phunphun an zuar. Zokhal in an tum hnakih tam an lei cio a bang.\nJerusalem ihsin Tel Avi airport ah inn, USA lam pan in tlung


Sumpai A Duh Tuk Ruangah Putar Zet A Nei, A Rualnu In A Thuhla A Sut Cu A Lau Tuk !!! – Meifar\nSumpai A Duh Tuk Ruangah Putar Zet A Nei, A Rualnu In A Thuhla A Sut Cu A Lau Tuk !!!\nFala kum 20 mi ruangrai ṭha zet, khawkhat fala hmelṭha an timi in pasal ah putar kum 60 luanzo mi anei. Ṭhenkhat fala cu duhdawtnak siloin sumpai an duh ruangah pasal nei an um hnuaihni zo, putar khal an silen sumpai an neih phot cun an hmu nonal mai. An thih tikah an rothilri pawl cotu ding an si ti cu an theiaw.\nCutin putar zet thawn an neiaw ih a rualnu in a thuhla cu theih a cak zet, putar milian zet pasal ih a nei cu ava ti fuh ve. A harhdamnak khal a ṭha nawn lo dingih a hahdam zet ding tin ruatnak anei. An neihawk hnu thla reilote ah avun phone ih “Ka rual, ziangsi na dinhmun? Kan putar cu a upa zo ih na hahdam zet ding ti ka zum?” tin a sut.\nCutikah “Ka lo sim paih leu, na theih duh asilen MAI-Yangon-Bangkok vanzam sungih hnaṭuantu pawl va sut aw” a ti. A rualnu ih a letsawng dan cu mak a ti tuk ih MAI-Yangon-Bangkok vanzam thuhla cu theih a cak deuhdeuh. MAI vanzam zung cu a phone lohli ih “Ziangtin si nan hnaṭuandan?” tin a sut.\nHnaṭuantu in “MAI-Yangon-Bangkok vanzam cu vanzam picang zet a si ruangah sunzan in kan cawl man lo. Nikhat ah vei 5 kan zamsuak ṭheu, vanzam to man khal a khung vekin mipi hi naute vekin kan duat ih ziangkim kan tuahsak thluh. Zarhkhat ah ni 7 sung hna kan ṭuan, sunzan rori cawlthiam loin kan zamsuak. Veikhat kan zamsuah tikah minute 45/50 hrawng cu kan rei” tin an rak simfiang ih a rualnu ih thilton cu a theithiam hngal ruangah a lau tuk.


Hmuitinmi Tthelh - Chinland Today Media\nJune 2, 2012 1:47 am·0 comments\nBible Siar Ding: Johan 5:39-47\nCuruangah nan ei ah siseh, nan in ah siseh, ziang thil nan tuahmi kip ah Pathian sunlawinak hrangah tuah uh.\n– 1 Korin 10:31\nMikip in lom le thangtthat cu kan duh cio. Mipi hmai ih thangtthat le lom kan ningzak hmanah kan thinlung sungte ahcun midang ih upatnak pek le lom cu kan duh.\nJesuh sanlai ih biaknaklam hotu pawl in an tuahmi cu dikzet ah an ruat aw ih anmah le anmah an thangtthat aw. Pathian Ttongkam an theih ih an thlunnak in rundam a si tiah an zum. Pathian Thu ih simmi Daan pawl cu a fatebik tiangin kan thlun thei thluh ruangah zianghman kan ttul nawn lo ti’n an ruat.\nSihmansehla, Jesuh in a kawk hngai, ziangahtile annih cu Pathian Thu ih a lenglam phaw hrawngah an buaizet ih Ca Thianghlim ih a langtermi muril cu an tthelh tariai. Daan thu sungih ummi zate le Thukam Hlun Profet zate ih an phuanmi hmuahhmuah in Messiah Jesuh Khrih an sawhkhih. Biaknaklam hruaitu pawl cun Ca Thianghlim cu an zirzoi nasa nain a langter duhmi thutak ngaingai cu an thei lo, an tthelh a si.\nTuni ah kannih tla “Khristian mi ttha ih sunlawinak” lawng thupituk ah ret tahrat in cumi lawng hmuitin in kan dawi, kan zuam ciamco ruangah Ca Thianghlim ih sim duhmi thulaimu kan tthelh cingcing ttheu si lo maw? Bible ih simmi hrekkhat pawl thlun thei ih kan ruah awk ruangah kanmah le kanmah kan thangtthat aw. Asinan kan sinak cun midang pawl a bum ttheu. Thil ttha kan tuahnak in midang pawl ih lom le thangtthat kan hlawh lai ah Pathian sunlawinak kha milai sunlawinak ah kan canter.\nSunglawi Bawipa, Na sunlawinak kha midang pawl ih\nLom le thangtthatnak ding hrangih ka canter pangmi a um asile\nin ngaithiam hram aw.\nKa hmuitinmi cu Nangmah lawnglawng si thei ringring hram seh,\nmidang ih upat le thangtthatnak hnakin.\nTuni ah keimai’ sunlawinak si loin\nPathian sunlawinak sawn hawl dingah\nziangmi si ka tuah thei ding?\nKawhhran sungih Na Telnak


Utah ramcaar ihsin hlo zo mi "Monolith" vek cu Romania ram ah a suak lala | Falam Online Media\nUtah ramcaar ihsin hlo zo mi “Monolith” vek cu Romania ram ah a suak lala\nNovember thla lai hrawng ah mangbangthlak zetin zoi` phunmi a si ti theih lo mi Thir phun “monolith” cu Utah ramcaar ah a suak ih leitlun mipi an mangbang thluh.\nMonolith cu November 18 ah Utah Department of Public Safety le Utah Division of Wildlife Resource in ramhaalnak an nei lai, Utah ramcaar ih hmuhsuahmi a si ih a zuk le video cu social media ah a lar ciamco.\nA hmun ih va zohtu minung hnih-thum an um hnu nikhat-hnih ah “monolith” cu zo a si ti thei lo mi in an ṭhiatbal a si tiah Bureau of Land Management – Utah in official in facebook cahmai ih an tarlang lala cu mipi an mangbang thluh lala. Alien thiltuah a si ding titiang ih zumnak neitu khal an um.\nThe “monolith” obelisk met a swift fate before we arrived. Only the triangular top remained as well as parts of the below-ground base. If I ventured a guess, it was probably dismantled by someone determined to prevent careless curiosity that tends to ruin alluring sites. pic.twitter.com/kXP5KypmlS\nUtah ramcaar ih “monolith” a hlo thu, social media ih thuthang a lar rero lai fangah cuvek bangzetmi Thir phun cu Romania ram ah a suak lala.\nRomania ram ih “monolith” cu Utah ramcaar ta “monolith” a hlo hnu nazi 24 sungah a suak mi a siih Utah ta thawn malte an dangaw deuh.\nRomania, Batca Doamnei tlangpar ih phun mi “monolith” cu Utah ta vek, Thir tleu thawn tuah mi a si nan a par ah zuk vek cangan vek ṭial reihreih in a um.\nRomania cozah in a phun tu an theilo thu tlangthannak an nei zo ih, hih thuthawn pehpar in Neamt Culture and Heritage ṭuanvonei Rocsana Josanu in “seven wonder of Romania tiih theih mi cozah ih kilhim mi tlangpar ah an phun mi a siih tu ah zohciangnak kan nei lai. Hih hmun ih thil ti ding cun Ministry of Culture hnen ah siannak dilta ṭul hi a si. Zo in a phun ih ziang hrang ah an tuah ti khal kan thei lo” a ti.\nUtah ramcaar ih “Monolith” cu 2001: A Space Odyssey zuknung uar zettu in Flim sung ta cawng in Land art phungpha vekih phun hrim mi siding an zum ih Romania ram ih “Monolith” khal cumi cawng in mi huatsuak in a tuah hrim mi siding an zum.\n← Diklonak thawn Lian, Neinung ih Hngal kan um hnuaihni kan Falam ah\nFalam : Sweet December hmuak ding ni ah Covid 19 mina pakhat an hmusuak →\nIndonesia Vanzam hlo mi thuthang UPDATE\nTrump Tower, CIA le FBI zung ah Bomb puah tum tiih rinhlehmi mipahnih an kai\nParler Social Network rak hmang dah tu pawl Thlaphang in an um\nJanuary 13, 2021 January 13, 2021 Ni Hnem Sung 0


Pathian Huham in A Kil - Chinland Today Media\nMarch 16, 2012 7:09 am·0 comments\nAn hnenih ka umlai ah Nangmah ih i pekmi na hmin ih huham in ka hum hngai.\n–\tJohn 17:12\nBible Siar Ding: John 17\nLeitlun ah khawsia le thlarau sia huham a um, asinan Jesuh ih huham cu khawsia huham zate hnakin a maksak sawn ringring. Leilungtlun ah ttihnungza natnak phun tampi a um, asinan Jesuh cu Damtertu a si. A hrangah ziangvek natnak (case) khal damter a harsa lo. Judah ih Kiosa cun ziangvek ttemttawnnak thirhri khal a catter thluh thei a si. Amah cu ttawnttem mi pawl ruunsuak dingah a ra ih thawngtla pawl zalennak pe dingah a ra a si (Luka 4:18). Amah cu tlennak run keng dingin a ra ih tluksiat hlan ih mifamkim sinak dinhmun ngahter saal dingah a ra a si.\nMi tampi in, “Pathian huham in ziangti’n in kilhim ding?” timi thu theih an duh cio. Amah in na taksa ruangpum a kilkhawi ding. Rundamnak na ngah le vete’n Satan cu na kimvel ah ra in, “Zoh hman! Rundam fa ngaingai na si hrih lo,” ti’n a lo tukforh ding. Satan cu caan hramthok tirlai ihsin mibum hmang a si.\nMi pakhat, a nunnak thuanthu pumhlum hlonfai thluh verver mipa ih thuanthu ka thei. Amah cu khawsia huham in a tuahmawh ih a sinak taktak cu a sung ihsin dawihlo a si. Cupa cu Jesuh hmin in damter saal a si zo nain Khrih ih Thlarau Thianghlim thawn a nun a khatter lo. Bawipa in a lo damter asile Thlarau Thianghlim hnenah zianghman thu letkir loin na um thei hrimhrim lo ding. Cupa cu a nun ih hmunlawng a um ruangah thlarau sia cu a hnenah a ra kir saal ih hmun lawngtermi a hmuh tikah a dang khawsia paruk pawl thawn an ra um hnawh saal. Cumi pa cu a hmaisa dinhmun hnakin a let sarih in a besiat sinsin (Matt. 12:43-45). Zumtu unau, na nunnak sungah Pathian in umnak hmunram nei seh! Thlarau thawn khat aw.\nPathian ih huham cun na sung ihsin ziangtik hmanah a lo suahsan lo ding. Na nunnak sungah thlarau sia a um ahcun Khrih ih thlarau na co thei lo ding. Rundam fa diktak cun kan sunglam nun ihsin theih awknak le mah le mah rin-awknak nei ding kan si. Kannih cu Pathian ih taa kan si, Jesuh thiisen sunglawi thawn leimi Pathian fahniang kan si.\nPathian in A hnenih pantu pawl ih bomnak dilmi pawl tuahsak daan lamzin tampi a nei. Amah in ttemttawnmi hmuahhmuah a tlen. Amah in nangmah cu a lo duhdawttuk ih, “In kawh hlan ihsin ka awi ding” a lo ti (Isaiah 65:24).


Khrihfa - Hre Mang\nMilai dinhmun a thleng aw zo:\nZumtu pawl cu “Pathian fate” (Rom.8:16, 17), a sunlawinak ttawmpi tu le roco tu ding kan si. Pathian in mithi kan si lai ah le amai ral lam tang kan si laiah a fapa neihsun nunnak pek in in rundam, in lei zo ruangah a fa, amai insang sungtel ah incanter zo. Cuticun kan thlarau nitin nun cu in cawm, fimnak in zirh, lam in hruai ih a tulnakah nun in sim asi (Heb. 12:5-8). Pathian in kan dinhmun (fa sinak) cu ziang tik hmanah hlo thei lo sal nawn lo dingin kan sungah seal a khen zo; kanmah bawm dingin kan sungah Pathian in Thlarau Thianghlim in hna a tuan. 2 Cor. 1:22, 2 Cor. 5:5, ah a sim vekin, Pathian in amaita kan sinak cu hitin asi, Thlarau Thianghlim cencilhnak in kan sungah seal vekin a khen zo; zianghmuahhmuah a ra thleng lai dingmi karlakah amahkhan nak a tuah zo. Thlarau Thianghlim cun kan sunglamah in cencilh ruangah ziang hmuahhmuah lak ihsin humhim kan si, Pathian fa kan sinak cu zianghman in a siat suah thei nawn lo, cuticun amah thawn hmaiton in kan tawn awk hlan tiang kan nitin khristian nunah in kaihruai asi Eph. 1:13-14. Kan leitlun nun a cem tikah amah Pathian thawn a kumkhua in kan leng tlang tengteng ding asi ti thutiamkam a tuahnakah kan sungah Pathian in Thlarau Thianghlim in in cenclih ringring asi. Cui hleiah, ziangkim kan tonmi hmuahhmuah cu kan hrang thatnak ah a canter fawn Rom. 8:28, 29.\nMilai damsan (purpose of life) a thleng aw zo. Pathian ral ihsin Pathian fa dinhmun kan si zo vekin a hlan ah milai tisa sual sal ihsin Pathian riantu, Pathian lunghmuizawng tuahtu dingah sersiamthar, "Pathian in ka fa, tiah a kawh mi" kan si zo. Pathian in milai a sersiamnak san cu amai hmin sunlawinak hrangah asi Isa. 43:7, Ps. 86:9. Milai tluksiat hnu ah Pathian in man pek in in lei sal zo 1. Cor. 6:20. Kan man cu Khrih ih thisen asi. Man in in leitu ih duhnak, tumtah mi, a hmin sunlawinak hrangah a nung ding kan si (1 Cor. 1:23). Ziangkim kan tuahnak cu Pathian hmin sunlawinak hrangah asi 1 Cor. 10:30. Zumtu pawlin ziangkim kan tuahnak hmuahhmuah cu Pathian hmin sunlawinak, Pathian lungawi zawng hrangah asi. Zumtu pawl tuahnak, nitun nun cu a hlawhtling maw ti ah cuai kan thlai tikah zumtu pawl tuahnak le nitin nun cun Pathian hmin a sunlawih maw, Pathian lung a ti awi maw, Pathian lunghmui zawng le tumtah mi asi maw, Pathian fa le pawl hrangah thatnak a rahsuakter maw ti hi zoh asi sawn.\nMilai pakhat cu Thlarau in a hrinthar, a sersiamthar ve ten a sunglam thlarau cu a nungih Pathian thawn pehzawm awknak thar a nei. Curualrual in, hi lei taksa in kan um sung cu tisa mizia khal a hlo dah lo ih milai pakhat sungah Thlarau mizia le tisa mizia cu an sual aw, an do dal aw ringring asi. Tisa mizia cun sualnak, Pathian dodal zawngin a hiar, a duh ih a caak theu. Curuangah mi zo khal tisa mizia in a ukmi, tisa mizia sal ah a tang laimi, tisa mizia ihsin a suak mi duhnak, tumtahnak, hiarnak pawl a riantu cu thihnak lamzin a zawh rero tinak asi. Asinan, mi zokhal, Khrih ah nung in, Thlarau Thianghlim thununnak hnuaiah a nungtu cu Pathian thawn nitin ke a kar tlang ringring tu asi. Thlarau Thianghlim cun zumtu pakhat cu nitin nunah Pathian thawn nai aw sinsin ding in a kai hruai, fimnak a pek, siatnak lak ihsin a hum, Khrih ah lungawinak famkim a neihter ih ziangkim nitin nunah hmuh ton mi hmuahhmuah cu thatnak, Pathian thawn nai aw ter tu sawn ah a canter.\nZumtu pawl cu thlarau lamah tthang ringring ding kan si. Zumtu tlarau nun hi thantawp ti a um lo. Kumkhua nunnak vanram ah Pathian thawn hmaiton in kan ton awk tik lawngah milai cu a siat thei lo, le sual thei lo mi ruangpi thawn kan thuam aw dingih theihnak famkim, hmuhnak dik, le a tlamtling mi lungawinak famkim thawn kan thuam aw ding asi. Curuangah, zumtu pawl cu leitlun ah kan um sung hmuahhmuah cu nitin te thlarau lamah thangso vivo ding kan si. Tthannak hrangah hmanrua pathum a lotheihlo in hman tul mi a um: Thlarau rawlngai (bible siarnak le zirnak), thlacamnak, le zumtu dang pawl thawn pawlkom awknak tla ansi. Milai taksa cun thli, rawl, le tidai a tul vekin zumtu pawl thlarau nun thangso dingin Bible siarnak, thlacamnak le Pathian milesa pawl zumtu dang pawl thawn pawlkom awknak a tul hrimhrim asi.\nZiangkim kan nitin nunah kan thlarau nun lam in siatsuah tu, Pathian thawn in hla aw ter tu, kan tisa mizia ticak tertu, midang in hua ter tu, midang inhmu sual ter tu, midang duhdawtnak a siatsuahtu tongkam, tuahnak, ruahnak, hmuhnak, theihnak, pawlkom awknak, hnatuannak, le ziangkhal kan thinlung Pathian thawn in hlat sinsint ter tu cu kanmah in siatsuah tu asi.\nCun khatlamah, ziangkhal, Pathian thawn in nai aw sinsin ter tu, kan thinlung tangdawr ter tu, zumnak dik le thlarau lam thiltha tuahnak ah in hruai tu, Pathian thawn in nai aw sinsin ter tu, kan thlarau nun a thanglian ter tu cu, voi tampi tisa duh lo zawng asi theu hmanah, kan thlarau hrangah thiltha an si sawn.\nZumnak ah tthang sinsin in nitin nunah Pathian thawn nai aw sisin in Thlarau in Pathian thawn kutkai in a feh rero tu cu leitlun ah mi lungawi bik, mi cakbik, le mi thlawsuak bik khal asi.


Thinlung Sungih Hla Mawi - Chinland Today Media\nOctober 2, 2009 6:25 am·0 comments\nPakhat le pakhat Saam hla, hlanh awknak hla, thangtthatnak hla, le hla thiang in biak aw uh. Bawipa cu ap awknak hla le thangtthatnak hla thawn nan thinlung takte in cawimawi uh. -Efesa 5:19\n– Isaiah 14-16\n– Efesa 5:1-16\nOliver Sacks in a cabu: Musicophilia sungah Awnmawi le thluaklam natnak a neitu pawl damter daan thu bung khat a ngan. Thluak thahri tthat lonak ruangih dunglam thu a hngilh tthehtu pawl awnmawi thawn kilkhawinak in an hngilhmi an thei saal thei a ti. “Mit-hmai in thinlung sungih hla um ciami a theihter. Mi pakhat pahnih in hlasak an thawh tikah an zate’n ahlan ih ttong thiam lo vek ih ummi pawl tla nasazet in hla an sak tlang hluarhlo.”\nCuvek thil ummi cu Nipi Ni veikhat ah thluak thahri cak lo pawl thawn khawmnak, ka nupi ih nu tla a um venak hmun ah ka hmu dah. Cuvek in hla ih an thinlung sung a nungter saalmi thu na thei dah ve ko ding.\nPaul in Efesa khua ih zumtu pawl tha a peknak ah, “Thlarau Thianghlim thawn khat uh, pakhat le pakhat Saam hla, hlanh awknak hla, thangtthatnak hla le hla thiang in biak aw uh. Bawipa cu thangtthatnak hla thawn nan thinlung takte in cawimawi uh” a ti (Efesa 5:18-19). Pathian sunloihnak hla pawl in thinlung sung a hlenh suak thei ih a duhsannak a caam ringring. Ttongkam hnakin awrualnak, theihnak thinlung hnakin awnmawi hi thinlung le thlarau hrangah a ttha.\nKa thinlung sungah mangbangza hla a um,\nKhrih thiisen in i kholhfai hnu cun;\nAtu ka thinlung in Amah thangtthat hla a sak,\nKa nun sung A thluasuahnak ruangah.\nThinlung te’n Pathain biaknak in mi thinlung a tthangphawk thei lo,\nAmah thangtthatnak hla saknak in mi thinlung a hliphloter.


Kutdawh Putar le Milian Nunau, Kutdawh Putar ih lungawinak mitthli - The Chin Times\nZing khat cu thuamhnaw ṭha le mawi zet hrukin nunau pakhat cu hnaṭuannak lam pan in lamzinpi ahcun a feh. Tawkfang nawn a feh hnu ah lamzin sir ah umnak inn neilo (kutdawh) putar pakhat a hmu ih cui’ putar ih hmai zawn ahcun a ding. Cui’ nunau cu a ceiawkdan zoh tikah mi neinung tak a si ti cu a fiang, a thuamhnaw, a ruangrai le a hmel pawl zohnak ahcun rawl ei ding neilo, rilrawng ih um dah ding hmel a pu riai lo.\nCui’ nunau cun kutdawh pa cu a zoh ih hni siamsi ten a hi naih vivo. Kutdawh putar cun I fehsan aw, tiin mithmai nau zetin a rak ti. Nunau cun mithmai pan siamsi ten hni phah in, n aril a rawng maw tiah a sut. Putar cun thinheng mithmai thawn zoh in “rawng lo, I fehsan men aw” tiin a sawn cih lohli. Nunau cun mithmai pan siamsi ten a kut nonal le nemte in kutdawh putar cu a vun tham. Kutdawh putar cun ziangah ha I tham, ka parah ziang tuah ha na tum, I fehsan aw tiah awhro zetin a auh. Culaifang ah an kiangih duty police pakhat cu an lam pan in a ra ih nunau hnen ahcun “ziangha lo bawmṭulmi na nei maw?” tiah a sut, nunau khal cun Sir, zianghman bawm ṭulmi a um lo, bawm ka duh ih cunah si tiah a sawn.\nPolice pa cun mangbang nawn in, hipa cu tuihlanpi ihsin kutdawh khawng, mitibuai ṭheutu Joe a si hi, tiin a sawn. Nunau cun hipa in ziangti hman I tibuai lo, bawm ka duhsawn ruangah a si tiin a sawn. Police pa cun hi kutdawh putar hnen ihsin ziangsaw na beisei tiah a sut. Nunau cun hi putar kutdawh hi restaurant ah ei-in pakhat khat do ih hmun dang, hmun nuam deuh ah hruai ka duh ih cunah si tiah a sawnsal.\nKutdawh putar cu a thinheng, a kam seh phah in, nunau hnen ahcun “na aa maw si?” ka parah ziangtuah ha na tum, tiin awka hrang nawn in a ti. Nunau cun kutdawh putar in a duhlo cingin hmun pakhat khat ih hruaisuah a tum, Police pa thawn an lem rero nan a duh cuang lo, in tlansan men uh, nan nih thawn khui tawk hmun feh khal ka tum lo, keimahte ka um men ding tiah a sawn hai.\nPolice pa cun putar pa in rak thlun men aw, tuhi na hrangah caan ṭha tla a si thei hokhaw, tiin a sawm ih a tawp ahcun kutdawh putar khal cun a thlun ve. Cutin nunau nu le police cun kutdawh putar Joe cu restaurant pakhat sungah an luhpi ih cabuai sirte ah an topi.\nṬausang hrawng a si zo ruangah mi tamsawn cu thawhhlam an rak ei thluh zo, suncawi ei a cu deuh hrih lo. An tonak dawr manager a rak ih police hnen ah cun Sir, ziang thubuai ha thleng? Ziangah hi kutdawh putar Joe cu hi tawkah nan rak hruai tiah a sut. Police cun “hi nu in ei-in ding pakhat khat a do duh ih curuangah hitawk ih kan rak hruainak a si”tiin a sawn.\nA khei aw, hivek mi ṭawp le bawrhhlawh zet kutdawh putar kan restaurant ih nan rak hruai cu kan customer pawlin an fih dingih kan pursumnak a tlakniam phah thei sisi a, tiin awka hrang nawn in a be hai. Kutdawh putar Joe cun, police le nunau nui’ hnen ah cun a tirte ihin hitawk feh ding cu ka duhlo ka lo ticia si, ka lo fehsan mei ding aw khah! Tin a ti hai.\nNunau nu cu a to hmun ihsin a ding ih manager pai’ hnen ahcun, “kan lo tibuai ruangah ka tipalh, sorry si”. Himi nan restaurant innpi le hi kiangkap ih company tumpi pi le innpawl hi na theihmi an si hai maw, tiah a sut. Manager pa cun si e, company tumpi pi hnaṭuantu pawl le hi kiangkap mipi pawl cu kan customer an si ih an mai’ hnen ihsin si paisa kan lakluh ṭheu, ziangah saw cu lamlam I sut, tiin manager pa cun a sawn.\nNunau nu cun “Holly Evans ka si hi company pawl neitu le president ka si”, tiin a vun ti cun manager pa cu a mihmai khumsuk sualso in leilam a bih. Nunau nu cun mithmai pan siamsi ten a zoh ih, na khawruahnak mal lai a vung danglam deuh a bang, a hun ti cu police pa a rak hni ciamco.\nNunau nu cun police pa le Joe thawn lakphak an in duh thu a sim ih manager pa cu a lu sam mang lawn an in ding lakphak tuah ah a phar ciamco.\nLakphak in phah in tawkfang an to hnu ah nunau nu cun thungai tak mithmai thawn kutdawh putar Joe cu a zoh ih, Joe I thei lai maw? Tiin a sut. Putar cun na hmuihmel te cu ka lo hmuh dah dingmi a bang nan, zo ciah na si tiih vun rel fukfi ding cu ka thei lo, tiin a sawn. Nunau nu cun Joe, tu cun ka upa ve thlangih ka hmuihmel cu mal lai a danglam tla si men thei, tuihlan kum reipi ah hi tawkih hna na rak ṭuan lai kha na manglai maw? Nauhak nute pakhat hi tawk sangka rite ah rilrawng hnianghnite ih ding, nan rawl pek ding rak cuan rero tu kha na mang lai maw? Nunau nu cu a biang ah a mitthli dan rual loin a fawr.\nPolice cun mangbang zet mithmai thawn na simmi cu thungai maw si tin a sut. Police pa cun a hna ih a theihmi thu cu a zum thei hrimhrim lo, hivek nunau tuaktam le mawi, neinung hmel zet hi rilrawng ih a rak umdah ding cu a khawruahnak in a ruat banlo lawlaw.\nNunau nu cun a sim peh ih, phunsang tlawng ka ṭheh pekte ah hnaṭuan ding hawlin a suk a so ah ka vak vivo ih hnaṭuan ding ka rak hmu thei lo, rilrawng tihal in ka rak um. Hnaṭuan ka neih lo ruangah ka innsannak inntek te cun in dawi ih cutin lamzin tluan ah umnak ding neilo in ka vaktawi. Kha lai can ih khawleng a daih dan cu a mak, ka thi zik thei.\nCulaifang hi hitawk restaurant hi ka run hmu ih ei ding pakhat khat tal ka ngah dah pangah tiin phuhrawng aw zet phah in ka rak pan. Culai ah mithmai pan siamsi ten I rak cohlan kha na thei lai maw Joe, tiin mitthli fawr kohko phah in a sim. Joe cun “aw, singai, ka cing lai hokhaw” counter ih ka ṭuan lai a si ih nan hnaṭuan ka lo bawm dingih ei ding rawl in pe thei kem tiih in rak dil dah kha! Tiin kutdawh putar cun a sawn.\nSi e, cuvek cu nan restaurant dankalh a si ti thei cingin mithmai pan siamsi ten ei ding rawl thaw tak Sandwich tumpi in rak pek kha! Kha tluk Sandwich tum kha ka hmu dah lo, a in dingah lakphak tla in rak pek kha, phuhrung aw zetin cabuai sir bikah to in ei ding I pekmi thaw tak le puar takin ka rak ei kha. Hivekin ka parah na tuahmi ruangah harsatnak na tawng pang thei ti cu ka thinlung thupten ka ruat rero, asinan ka ei-in hrangah nangmai’ paisa na pek thu ka vun mangsuak sal, cutin ka hna a ngam deuh sal.\nA ṭawnglai ahcun Joe cun, “cu hnu ah hnaṭuan ṭha na ngahsal tinak maw si?” tin a sut. Nunau nu cun, Si e, hnaṭuan ka ngah ih ka hnaṭuanmi parah zuam zet le rinum takin ka ṭuan ih cutin leh hnu ah keimahte business ka rak thawkih tu ahcun company tiang ka hun nei thei ve a si hi, tiin a sawn.\nNunau nu cun a paisa bawm sungih a name card a phawrh suak ih, Joe na rawl na ei thluh tikah, kan Company ah ra awl HR director ra tawngaw, na ṭulmi paisa, hnipuan le umnak inn pawl a rak lo tawlrel sak ding hokhaw. Ṭulsammi na neihmi pohpoh cu in ra pan ringring aw, na hrangah sangka on sak ringring na si. Cuti ih a Nunau nu in a sim rero lai ah Kutdawh Putar Joe cu a mitthli dan rual loin a biangah a rung fawr, ziangvekin saw lungawi thu ka lo sim ding ti khal ka thei lo, a hun ti, Nunau nu cun Joe, Pathian hnen ah lungawi thu sim sawn aw, nangmah thawn tawngaw lehsal thei dingin na hnen ih I rak hruaitu cu Pathian a si kha, tiphah in, kutdawh putar Joe cun police hnen ah Sir, ka lungawi, a hi ti.\nPolice pa cun keimah sawn ka lungawi. Tuisun cu ka hringnun ih ka tawn dah kel lomi le ka theihhngilh thei dahlo dingmi thil danglam tak ka tawng ngah a si hi, a hun ti. Nunau nu (Holly) cun kutdawh putar cu zoh phah in, Joe kan tawngaw lehsal ding maw, tiphah in cui’ hmun cu a suahsan.\nMidang hrangih thilṭha tuah hi ava sunglawi tak ve, mi pakhat khat a ṭulsam laite ih rak bawm ngahtu si hi, bawmmi khal siseh a bawmtui’ hrang khalah a sunglawi in a ropi zetmi a si. Hi video tawite a rak ngaitu nang khal na kiangkap ih um a ṭulsammi pawl bawm dingah na kut sup pang hrimhrim hlah. Midang kan bawm kan timi hi kan mah le mah bawm aw tluk kan si thotho. Midang parih thil ṭha na tuah tinten ṭhatnak in na dung a lo thlun cih ringring. Nan zate parah ka lungawi.\nVideo in na zoh duh asile;\nPrevious articleJune 25 ihsi thawkin ni thum sung Surbung Airport ah Vanzam hniksaknak nei ding\nNext articleRalhrang Tapung Pawl Ih Phen Ah Thazang A Cak Zetmi Ram Pawl An Um : Min Aung Hlaing


Politician le Palik tivekmen cu ka Kawr Zaal ah ka PAAI men – Vikas Dubey | Falam Online Media\nJuly 12, 2020 July 12, 2020 admin\t0 Comments Biography, crime\nIndia: Uttar Pradesh ramkulh gangster mipum 60 hrawng le palik 30 kahawhnu zarhkhat hrawng ah gangster hruaitu Vikas Dubey cu Madhya Pradesh state ih vaai biakinn kiangah palik pawl in an kaai.\nCuih hmun ihsin a umnak U P lam an panpi laiah mawtaw a cangsual ih an let. Vikas cun palik pai` meithal a laksak ih tlaan a tum. Culaifangah palik pa in meithal thawn a tin ih Vikas in a meithal a thlah duhlo ruangah palik pa cun a kaap ih hliamhma nazet tuar in siizung lam ah an tlaanpi. Nan, siizung an thlenhnu reilo teah Vikas cu a thi a si tiin palik in an phuang.\nMadhya Pradesh,: July 09, gangster Vikas Dubey palikzung ih an hruai tum lai\nAsinan U P palik nunraawng zia theitu India mipi le media pawl cun a mah thawn hnaṭuan tlaang, sual tuah tlaang politician pawl ih hmin a phung pang ding an phan ruangah a kaa an phit siding tiah an zum.\nPALIK 8 THIH NI\nPalik pawl cu Vikas Dubey kaai dingin a umnak khua Bikru, Kanpur ah an feh ih a umnak inn hruang an lut veten misual pawl in inn par, siirlam le dunglam ihsin meithal in an rak kaap.\nZohman suakmanlo dingin an dunglam ihsin an kulh ih an mah duhsahten meithal thawn an ziit. Palik 8 an thi ih palik 7 in hlimhma an tuar. Duhtawk ih an kaap hnu ah misual hotu Dubey le ho pawl cu a khuahkhuah ten an tlaan hlo thluh.\nUttar Pradesh Deputy Chief Minister Keshav Prasad Maurya in Palik thi 8 upat pek lai\nPalik an thlenhlan ihsin an umnak hmun ih an rat ding thu, an dong cia ih, kaap dingin an man cia ṭhepṭhep ruangah palik pawl an cangmanlonak a si.\nThuthang ṭhenkhat ih nganmivek a si le misual pawl hi mipum 60 hrawng an siih palik 30 hrawng an si. Palik mipum 8 thi mi pawl lakah an hotu pakhat a telve. Cu pa cu meithal in an kaap hlei ah hreitlung thawn a hngawng an sat bul tiin Post-mortem tuahtu pawl cun official in an phuang.\nAn kaap aw ṭheh hnu thuthang a suak veten India cozah in palik team 25 a thlah ih misual pawl cu an hawl thok. An kahawhnu nazi 4 sungah misual pawl lakih telveding an zummi, misual hotu Vikas ih sungkhat Prem Prakash Pandey le Atul Dubey cu palik pawl in an kaap that. Vikas ih inn le motor pawl khal bulldozer hmang in an nor siat ṭheh.\nPalik in an thuhla umdan zingzoinak an nei thok cihih Vikas kaai dingih an feh hlan ciah ih misual pawl thuthang rak sim thuptu palik officer Vinay Tiwari le K.K. Sharma khal an kaai ih thawng an thlak.\nU P ramkulh khal zohman lutsuak theilo dingin cozah in a seal thluh ih misual pawl hawl dingin Special Task Force le palik team 25 (zatekom taem 50) a thlah bet.\nPalik le Special Task Force pawl cun Vikas ih neimi zu dawr, offcie, inn le lo, a sungkhat pawl umnak hmun khalah an hawl ṭheh nan an hmu theilo.\nPalik pawl in Bulldozer thawn Vikas Dubey inn, motor pawl an siat sak\nA kut hnuai ih hnaṭuan pawl khal an hawl ih misual pawl lakih bawibik sangtu, Vikas Dubey ih sungkhat thotho Amar Dubey khal Special Task Force pawl in an kaap that.\nAthih thuhla, a sungkhat hnen ih va sim dingin an feh laiah an kahthatmi Amar Dubey ih pa, tuhlan kum 7 rei ah a thi zo an timi Sanjeev Dubey a dam lai thu lamlam khal an va thei suak. A umnak hmun ah palik pawl in an va kaai cih. A nih khal misual thotho a si. Mithattum, palik station boh, le thilfir tvp thawn pehpar in case 12 lai neitu a si. Tuhlan kum 7 ah accident a rak tong ih a ke a bul. Cuih ṭum ah a thi zo a si tidingin a sungkhat pawl a phuang fial ruangah palik pawl khalin a thi taktak ah an ruat mi a si.\nVikas Dubey ih lieutenant Amar Dubey\nMisual bawi Vikas Dubey ih rinsanzetmi Prabhat Mishra khal Faridabad ah an kaaingah ih an kaap that. Mangbang thlak takin, an kaapthatnak hmun cu gangster hotu Vikas Dubey thihlehnakding hmun (palik pai` meithal a lak ih a tlaan tum an tinak hmun) thotho ah a si.\nPalik le Special Task Force pawl cun misual bawi Vikas cu an hawl pehzom vivo ih UP ramleng, hotel pakhat ah a thleng tin thuthang an dong. India Cozah ih seal zomi U P ramri lenglam Faridabad ah a rak thleng zo. Palik pawl hotel an va thleng ahcu a rak um nawn lo. CCTV sung lawng ah an hmu.\nVikas Dubey tlaan lai ih CCTV zuk ngah mi\nCuih hmun ihsin Ujjain lam ah a lut saal ih tlaawngkaai ni 4 zinglam ah Mahakaal temple kiang ah a hmin a phuangaw hnu ah palik pawl in an kaai.\nPalik zung ih an hrui hnu ah a umnak Uttar Pradesh ramkulh ṭuanvoneitu kut ah an up. Cuih hmun ihsin U P palik pawl in an tlunpi ih lamziin ah buainak a suak ih an kaap that a si.\nGANGSTER VIKAS DUBEY THUANTHU TAWI\n1964 ah a piang ih Uttar Pradesh, Kanpur Dehat district ih um a si. Kum 20 a si hlan ihsin voitamzet thawng a tlak ih tu ni tiang sual tuah ruangah official in case 60 luan a nei.\nKum 16 hrawng a si lai ah an khawsung ah nasa zetin mi a thawi. Thawng an thlak nan politician Harikishan Srivastava in a runsuak. cuih ṭum ihsin sual lamin le India cozah hnaṭuan rori ih bawm/ṭan mi a si ruangah a hmin a thang thok.\nPolitician pa cun ramkhelnak hmanrua ah a hmang ih a ral pawl khal a thatter. Dunglam ih bawmtu a nei ṭhatuk ruangah le U P palik nawhthuh a pek ringring ruangah zo hman in an daai ngam lo.\nMi inn le Lo ram khal a lawng ih thawng an thlak khalle a suak cingcing. Riruang ṭha deuh a rualpi palik nupi khal a ihpi nan ziang hman an ti ngam lo.\n1995 hrawng ihsin politic a khel thokih thawng a tlak lai ah district level in election ah nehnak a co. A nupi Richa Dubey khal politic lam ah a hrolhaw veih a pasal thuneihnak ruangah local election neinakah nehnak a co ve.\nCutin politic lam khalah a telve lawk nan a ruah vekin a hlawh tling lo. Nan, UP ramkulh ih cozah thuneitu tamsawn cu a zaal ah a paai thei. U P cozah in a mawi nakah le mipi hmai ah lemcangin a lu man ah Rs 5 lakh an ngen. An hua thluahthlo khalle Vikas thawn sual tuah nakah thuktukih an telzo ruangah suahsaal a theih nawnlo.\n2001 ah palikzung sungah BJP party a simi State Minister Santosh Shukla a that. Cuhlei ah palik 2 khal a that tel. Cuih ṭum khalah kum 1 lawng thawng a tlak.\nBJP logo leh MODI\n2017 kum ah kaai lo theihlomi thuhla ruangah thawng a tlak ih Uttar Pradesh cozahpi in Gangsters Act le Anti-Social Activities (Prevention) Act in taya an suai nan HighCourt ah a khiing let leh ih nehnak a co.\nCutin, hlan lai ih thil sual a tuah mi pawl ruangah kaai dingin a inn ah an va siim ih an mah palik pawl sawn riangri an rak kaap ih palik 8 an thi. Cuhnu in India rampi cozah in a hual lawlaw ih July 9 ah Ujjain, Madhya Pradesh, Mahakaleshwar Jyotirlinga temple kiang ah an kaai.\n“Palik kut ah a thi ding a zumawcia ruangah an kaai lai ah a hmin napin a au” tiin a thuhla thei deuh pawl in an sim. Media hrekkhat khal in a rualpi pawl vekin accident lole cangsualnak ruangih thi vekin in that ding ti a thei cia ruangah a hmin napin a au a si an ti.\nAn kaainak vaai biakinn kiang ihsin palik zungah an hruai hnu ah a umnak U P ramkulh cozah hnen ah an up. An tlun lam ah accident nak a suak ih siizung ah a thi.\n“U P lam pan ih kan tlun laiah motor kan accident ih kan rualpa meithal cuh in a tlan tum ruangah kan kaap a si” tiin palik lam cun an phuang a si.\n← Yangon ah ruah ceen, Thli hraang in Tii a lik\nCoronavirus a rak um ngaingai si hi – Covid 19 puai tuahtu a thih hlan ṭongkam →\nJapan, Fukushima ih Rawldawr pakhat a puak\nJuly 30, 2020 July 30, 2020 Ni Hnem Sung 0


Ziang ruangah Hla sak lai ih pangpar an pek aw – My News\nZiang ruangah Hla sak lai ih pangpar an pek aw\nadmin May 7, 2022 Leave a Comment on Ziang ruangah Hla sak lai ih pangpar an pek aw\nHla sak ngaina mi hrangah cun, live concert rori cu MTV aiin hmuhnawm kan ti thluh ko ding, Television leh internet feh tlangin kan rak zoh thei tawkah kan ni laimi pawl hi vek em em in hla sak laiah pangpar peaw ka hmu dah lo, a si nan an pek awknak san bik ih lang mi cu (1) chawimawi /sunlawinak (2) An duh/uarzia lanternak (3) Sum/paisa hawlnak a si bik.\nTu hlanah khan YZTP concert an neih lai ah pangpar an pe aw ciamco ka hmu ih ziang ruangah si pei aw tiin ka ruat theu ih mi ka sut theu, mi pakhatin in sim mi cu pawisa hawlnak a si tiin in sim, pangpar zuartu an um ih a leituin hlasak tute an va pek ih cu mi an pek mi cu an laksak sal ih an zuar sal theu a si tiin in sim mi hrekkhat cun rak sawlseltu tla kan um a then cun tha titu khal kan um kan laimi hrangah cun sum hawlnak tha bik a si.\nHla satu ten hla ansak lai ih pangpar dawn rero cu nuam an ti nasa ding, a Sinan hlasatu cun mawi lo tukin hla ka sak pang ding ti hi a phan mi bik cu a si, pangpar dawng rero phah ih hlasak cu sakmawi a har viau ding ka zum (fashion show nak ih pangpar an peaw tla hmuh ding a um phah phah theu hi vek em em hi cu kan laimi pawl kan over tuk lo maw.\nPangpar petute lakah polite tak an um laiah Polite over an rak um theu mi kha si, buaithlak em em cu… hlasakthiam kan tih mi pawl hi cu ziang vek hla khal sa sela a mood-ih an thinlung an ret hi a pawimawh bik mi cu a si, cu mi lawngah mipi cun ngai nuam an rak ti theu. A mood-ih cheng hman lo khawpih pangpar pekawkih, vun selfie-pi vel kual hi (USA kan laimi in kan uar leh zual a si) concert sunglawi tertu ah kan ruat maw si aw ti hi a awl nasa, nan ngaihdan cu comment lam ah run sim ve hnik uh.\nRalhrang Lutlai Min Aung Hlaing Cu Tlangcung Mi Hriam Tlai Bu Nih Fak Tak In Tang Lei Ban Tuk In An Phomh Cang →\n← Zo Inspirtion pawl ih miharsa tanpi ih an fehnak ah hi mi nauhak nute ih tawngkam cun an mitthli a tlak ter


Ralkap In Rampi Thuneihnak An Lak Hnuah Raltlan Ting 1 Lenglo An Um Zo – Vapual Auaw\nMay 30, 2021 vapual auaw Ramsung Thuthang 0\nMyanmar ralkap in rampi thuneihnak an lak hnu February thla in , tui dinhmun tiang ramsung hmun tinkim ah raltlan ih beunak hawl mipum ting 1 lenglo an um zo thu UNHCR in thu a suah.\nRaltlan umnak hmun pawl cu Kachin, Karen , Chin, Kaya , Shan le Sagaing ramthen pawl ah si. Karen ,Kachin le Shan ramkuluh pawl ahcun tlangpar ralthuam kai le ralkap doawknak ruangah khua ah mipi an him lo cu hramlak ih tlan an si ih Kaya , Chin le Sagaing ramthen pawl ahcun mipi humhimtu le ralkap an doawk ruangah khawsung ah mipi a him lo cu hramlak ih tlan an si.\nKaya ramkulh sungah raltlan 37000 lenglo an um zo ih Thailand ramri ah raltlan 85900 an um. Shan ramkulh sungah raltlan 15000 hrawng an um zo ih Kachin le Chin ramkulh sungah raltlan 20000 hrawng an um ve. Sagaing ramthen Kani pengih mipi hrekkhat cu a langten hramlak ih relh duak an si ruangah UNHCR cun raltlan cazin ah a telh lo ih inn lamah an tlung rero thei thlang sihmang. Cumi tlunah Kachin ramkulh sungih raltlan 10000 hrawng a ret cu thawng 10 hnakin tam dingah ruah a si.\nKaren cu ralkap in rampi thuneihnak a lak hnuah tlangpar ralthuam kai lakin nasa zetih ralkap rak do hmaisabiktu an si ih ralkap in ni 7 peh in vanzam hmangin a rak do phah tikah raltlan an rak tam tuk man. Cumi ruangah sipei maw tuih hnu lam KNU tha an thlah deuh tiah mi hrekkhat cun an ti. Cun, Rakhine ramkulh sungih raltlang ting lenglo cu ralkap in thuneihnak an lak hlanih tlan an si ruangah tuitum ah telh an si lo.\nAn tarlang duh bikmi cu ralkap in rampi thuneihnak an lak ruangah Myanmar mipi an him lo, khua suahsan ih raltlan ting 2 an kim zik thlang timi a si ih an tulsammi bomnak phunphun pe ding khal in an tawlrel rero. Tui dinhmun Myanmar ramsung ih bomnak pe rerotu World Food programme cu UNHCR hnuai ih hnatuan pawlkom a si.\nKNU In Ralkap Mawtaw Pahnih An Urkang Sak Ih Ralkap Ruang Latu Um Hrih Lo


Ei-in Rawl, Hmeh Bawl Dan (11) - Chinland Today Media\nEi-in Rawl, Hmeh Bawl Dan (11)\nJanuary 25, 2015 2:22 pm·0 comments\nMai Daidim Style Egg Gravy\nHimi hi hmeh tuah ding ka theih cawk lo lai, ka pi le khual an tlawngih a fanu pahnih le keimah lawng inn kan um. Kan ‘Sa’ retnak kuang sungah Ngasa lawng a um. Sa dang um nawn lo. A upa deuh khi a nu um lo cun ngasa ei dah lo a si fawn. (A nauhak lai a dang sungah nga ruh a rak tang dah ih zato tiang an rak thleng. Curuangah ngasa kan ei le a nu in a ruh thawhsak thluh ciami lawng a ei.) Arti cu tampi kan nei. Cucun, Arti hi phundang deuh ih kio dan ka ruatih himi hi ka polsuak. Vanțhat ah an unau in an rak duh takih “Ziang si kan hmeh hmin?” in ti hai khaw “Keimai’ style egg gravy” ka rak ti. Cutin “Your egg gravy” in ti ringring ta ih a U deuh pasal a neih hnuih nau a pai hmanah himi ei a don(crave) ngelcel pan lo maw!\nNa suang sin duh ve maw? Rak suang sin ve aw. Kan zir ding.\nA Telmi Thilri (Ingredients);\n3. Kaikuang caar (dried prawns)\n5. Khasuan rang\n6. Lai purun hnah (spring onion)\n10. Hnakphek phut (ငုပ္မႈန္႔) အေရာင္တင္ ih hmangmi phun pawl. A sen tuk lomi\nA hmaisabik ah Arti na suang hmin ta ding. Pumziat ti cu a eitu ding mipum țuat in na duh zat simai. 15mins ah a hmin. Na suah dingih tidai thawn 5mins hrawng ciah. Cun a hawng kheh aw.\nKaikuang caar kha Arti na suan sungah na ciah ding. Cun a ti na hlon dingih hnakphek phomnak thawn țok thluh ko na phom ding. Na phom thluh in kheng pakhat ah ret sung aw. Cun, Khasuan sen le khasuan rang khal na phom ding.\nKawlhang a hawng na zelh dingih a sah in sat cip thluh aw. Spring onion kha kholh fai awla eh khat can teten at aw.\nThirbel na toh dingih siti steel hai 4 hrawng na tuah ding. Na Arti kha a laifang in na atphel thluh dingih siti sungah na thlak ding. A puak phuppho phah ding. 2mins in khatlam na let dingih a dang 2mins in lengah na suah ding.\nCun, khami siti sungah khasuan sen le khasuan rang na phom ciami na thlah ding. Ai-eng le hnakphek phut malte na thlak ding. Cawl lo’n cok rero aw. Na khasuan a caar phiarphi tiang na kio ding. Cumi in kaikuang na phom mi na thlah ding. Meisa fate in tuah awla cok rero hrih.\nKaikuang rim a hmui vervo, a rong sen nawn teih a um ngahin kawlhang na sah cipmi na thlah ding. Cun, cite a mawitawk in phulh. Cawl lo’n cok rero hrih. Kawlhang a hrek hmin tluk tiang cok. Cun, tidai toih. A so ngahin Arti thlah, veikhat cok ta. Cumi a hong so salin spring onions thla awlah cok phahin a leng ah suah. Uhm……… Hmui vurvo, a leng um pawl hman an ril na ti rawng thluh thei ding. smile emoticon\nEi-in Rawl, Hmeh Bawl Dan (3)


February 1, 2022 Ah Ralhrang In Ramsung Thuneihnak An Lak Kumkhat Kimnak A Si, Curuangah >>> – Meifar\nFalam CDM Supporters: “2022, February 1 ni zinglam nazi 10:00am in zaanlam 4:00pm tiang. A ra dingmi February ni 1 hi rallokap pawlin rampi thuneihnak cu dik lo zetin an laknak kumkhat kim ni a si ti kan thei cio ding.\nCuti ih dik lo zetin rampi thuneinak an lak hnu mipi cu that in, mipi cu kaihhrem in, nulepa le fale karlak ah hlatawknak umter in, mino upa nauhak ti lo; milian farah ti loin kan nuntu khawsak dan harsa in kan hmailam pit ṭheh tertu, fehnak thlennak tinkim ah kan him lo timi ruahnak in khat tertu, lak ding um lo,\nFihnung za thu nei duhnak thawn in namnuai duhtu rallokap pawl ih uknak cu Kan Duh Lo Lawlaw heliah Kan Fih Lawlaw ti langternak le kan tlun ih an tuahmi kan hngilh hrimhrim lo timi langternak hrang February 1, 2022 (Zinglam nazi 10:00am in zaanlam 4pm tiang) rallokap uknak a duhlotu zozo khal awthawm zianghman suah lo, innleng khalah suak lo, dawr pawl khal khar thluh dingah atu ihsin sawmnak kan neicia duh a si.\nA ni nai caan ah kan run than sal leh ding. Kan Domi Ral Kan Hngilh Lo! Kan Domi Ral Kan Ṭhelh Lo! Kan Domi Ral Kan Neh Ding! Kan Neh Tengteng Ding!” Ralhrang in ramsung thuneihnak an lak ni ah ralhrang uknak kan duh lo ti langternak ah daiten duhphorhnak langter cio dingin mipi pawl hnenah theihternak an tuah.\nTuisun Tedim Ramsung Doawknak Ah Ralhrang 40 Hrawng An Thi


Ralbawi Pawl Ih Sawmnak Cohlangtu Yan Aung In “An Kaihmi Lemcan Thiam Kan Unau Pawl Hrangah Ralbawi Ka Va Tong” A Ti – Meifar\nMyanmar ramsung buainak ah ralkap pawl milar hminthang pawl hi an ruat thupi zet. Milar hminthang pawl cu mino, mipi thinlung hruai theitu pakhat ah an ruat ruangah milar hminthang pawl cu kai dingin an hawl vivo. Lu Min, Eaindra Kyaw Zin, Pyay Ti Oo le Paing Takhon pawl khal an kai lai ih thawngtla pawl an suah zalen tik khalah an tel dah lo.\nOctober 31, 2021 ah Min Aung Hlaing in milar hminthang pawl cu Yangon ah tongaw dingin a sawm. Cutawk ah Myanmar lemcan thiam hminthang, hranghlun Yan Aung (kum 54) khal a telve. Milar ṭhenkhat khal an tel, ralkap pawlin milar hminthang pawl hnenah sumpai 4000, fangdip 100, siti 500 le pee 300 an rak pe.\nMyanmar ramsung buainak ah Yan Aung cu arak dai reprep nan Min Aung Hlaing ih sawmnak cohlang in ava tong ruangah mipi in an soisel ciamco. Cutikah Yan Aung in simfiang awknak anei, “Ralbawi pawlin tongaw dingin in sawm ih caan reipi sung ka ruataw.\nLemcan thiam thawngtla ka unau pawl hrangah ausuah theinak caanṭha ka neih pang ah tin ralkap puainak hmun ah ka va tel. Thildang zianghman beisei mi ka nei lo, lemcan thiam thawngtla ka unau pawl hrangah ruatsannak aum ding timi lungput lawngin ka tel” a ti.\nRalkap puainak hmun ahcun thurelnak caanṭha anei ngai ih thawngtla lemcan thiam pawl hrangih a ausuak thu khal a rel. “Lemcan thiam thawngtla ka unau pawl ih thuhla hi ruatṭha sal dingin ka thehlut. Himi thuhla pakhat lawngah puainak hmun ah ka feh tin ka lo tiamkam, ka unau pawl hrangih ka ausuak thei ruangah tu’ahcun ka hnangam tuk zo ih kan duhthusam vekin kim hram seh” a ti.


Tamu Ah An Kapaw Nasa – Meifar\nAugust 23, 2021 admin Lawrkhawm 0\nSagaing, Tamu ramsung ah thuneihnak latu ralkap le PDF Tamu pawl an kapaw ciamco ih ralkap lam 17 an thi, mipi lamah pakhat a thi ih pahnih in hliam an tuar.\nTamu khualeng Technical University ah ralkap pawl umhmun an khuar, August 23 zinglam nazi 5:00 ah PDF Tamu pawlin an va kap. PDF ṭuanvo neitu in “Zinglam nazi 9:00 hrawng tiang kan kapaw ih ralkap lam mithi an tam zet. Tamu siizung ah ralkap uico pawl an tlanlut ciamco” a ti.\nZinglam ih kahawknak a thleng ruangah tuisun cu Tamu khuasung a thing reprep ih mivaksuak zohman an um lo. August 22 sun khalah mipi kilhimtu pawlin Tamu, NanPhalong (နန်းဖာလုံ) tlawnginn ih umhmun khuar ralkap pawl cu bomb in an va puah ih ralkap pahnih an thi, hliamtuar khal tam zet an um.\nMipi kilhimtu PDF Tamu cu NUG kuthnuai ih cangvai PDF pawlkom an si ih leiram parih ralkap pawl cu an cimit hlanlo a phunphun in an do vivo ding tin thu an suah. Tamu khua cu Myanmar ramsung ah ralkap pawl do hmaisabik khua pakhat ah a telve.\n2023 Kum Ah Bike Zam Thei Hmaisabik An Tlangzarh Ding


China ram laifang cu Typhoon phir Cempaka le In-fa tei' unau in an nuai (video) - IHBURLEN\nJuly 27, 2021 admin RAMLENG THUTHANG, THUTHANG 0\nChina ram laifang ah July 26 zinglam nazi 9 ah Typhoon thli sia phir Cempaka le In-fa cun a nuai ciamco.\nHi Typhoon thli sia phir Cempaka le In-fa hin tipikam tluan a hrawh hnuah Zhejiang Province Kyoshan City ah a lut ih ruah tak zet a sur hleiah thli khal na zetin a hrang. Runhimtu pawl cun Zhejing mipi pawl cu long in an thiarsuak ciamco. Jiaxing ramthen lam khalah mipi cawlhbuk an tuah ih cunah thli le ruah ih a siatsuahmi mipi an retkhawm hai.\nHi thli le ruah hi a na zetih thli cu nazi pakhatah peng (86) cak in a hrang. Video pakhatih a langdan vek asile lamzin ih feh men khal a zam hlo zikte. Hmun thenkhat ahcun nazi pakhatah peng (96) tlukin a cak.\nHi Typhoon In-fa in minung 114000 inn le lo suahsan in an um. Inn le lo siatsuahmi, thil le ri sunral zat hi China tangka in Yuan 4.67 million ($721,000) a si ih minung 155000 cun humhimnak hmunah an um.\nKan dung July (20) ah tilik ruangah Henan ramthen sungah siatsuahnak nasa zet a thleng zo.\n2020 hrilawknak ih result pawl phiahfai a si thu SAC ralhrang ih UEC in thu an suah


Lal cuhawnak ah Rohingya refugees pali an thi ih 20 lenglo in hliamhma tuar | Falam Online Media\nOctober 6, Bangladesh: Leitlun refugees camp tumbik a si mi Cox’s Bazar District, Kutupalong refugees camp ih um Rohingya refugees bur hnih buainak ah minung 4 an thi ih 20 lenglo in hliamhma an tuar.\nHih hmun ih um refugees tamsawn cu 2017 kum Myanmar ramsung buai ṭum ih Rohingya raltlan pawl an siih minung an tam rualrual in buainak a tam sinsin.\nMisual khal a burbur in an um ih ritsii zuarthup, hlawhhlang zuarawknak le thilfir suamawnak phunphun thawn buainak in a khat ih Lal cuhaw in misual a burbur in an buai ṭheu.\nOctober 6 ih buainak khal cu Bangladesh palik in Rohingya refugees misual 9 an kai mi thu ah misual bur hnih mawh an puh aw ih meithal hrimhrei dangdang hmang in an buai naksatuk ruangah minung 4 an thi ih 20 langlo in hliamhma an tuar.\nCox’s Bazar district ih ṭuanvonei palik Md Rafiqul Islam (Administration) cun, “tuhlan ihsin hmunram uktu si duh ah misual a burbur in an buai ringring. Tuṭum Lombasia camp ih buainak khal ni tawkmawi a rei zo. Misual bur hnih kahawknak ah minung 4 an thi. An ruang kan va phorhsuak cu lubul khal an um” a ti.\nKan dung kum March thla ah security official in Rohingya refugees misual 7 an kap that ih tukum 2020 January thla khalah palik le misual kahawnak ah Rohingya refugees misual 4 an thi zo a si.\n← $2 Hlawh ṭhan dingin Amazon neitu Inn hmai ah Duhphorhnak nei\nLainatnak lungthin thawn Mai Sui Hlei Tial topi ṭanpitu an tam →\nPalik motor 5 Ur-kangtu cu a Mit Hmul le Tattoo cuk rual lomi zoh ṭhimin …….


Tlawngta Nauhak 13 Pawngsual Ih 8 Nau Raihtu Saya Cu Thihdaan An Orhter – Meifar\nTlawngta Nauhak 13 Pawngsual Ih 8 Nau Raihtu Saya Cu Thihdaan An Orhter\nApril 6, 2022 admin Leitlun 0\nIndonesia tlawng saya pakhat in a kilkhawimi nauhak 13 a pawngsual hnuah 8 in nau an keng. Indonesia ramsung ah Islamic boarding school hi a tam zet, sakhua tlawnginn ah innsang harsa pawlin an fale pawl cu tlawng an va kaiter ṭheu.\nTlawnginn ah nauhak pawl cu an um cih. 2016-2021 kum sungah nauhak 13 arak sualpi ṭheu, ṭhenkhat cu a sualpitnak ah hliamhma an tuar. A sualpimi nauhak pawl cu kum 12 ihsin kum 16 karlak mi an si, tlawngta nauhak pawl cu innsang harsa ihsin tlawngkai an si vekin an relsuak ngam lo.\nṬhenkhat cu an ningzak ruangah an relsuak ngam lo. Tlawngta nauhak pakhat cu tlawng cawlh caan ah an inn ah ava tlung ih nau a hring, a nulepa in palik hnenah taza an cuai. Tlawng saya ih thuhla cu an zingzoi vivo ih tlawngta nauhak 13 a tuahmawh thu an theifiang.\nNauhak 9 in fa an nei ih an fale pawl cu The Children and Women Protection Agency in a kilkhawi sak. An upat tikah an dinhmun in a pe asilen hringtu nu hnenah an pe kirsal ding. Tuahmawh tong innsang pawl cu cozah in bawmnak a pe ding.\nTlawng saya cu nikum 2021 May ah palik pawlin an kai ih February 2022 ah damsung thawngtla dingin a thu an ṭhencat. Hremnak an pekmi cu mipi in an duhlo tuk ruangah duhphorhnak an tuah, tlawngta nauhak lakah misual an tam deuhdeuh ding an ti. Curuangah court in a thuhla cu a buaipi sal ih April 4, 2022 ah thuṭhentu in, “A sual man ah a thi ding, thihdaan thawn hremnak pek a si” a ti.\nA Nupi 9-nak In A Ṭhen Ih Nupi Pahnih A Nei Tum Sal\nAn Innsang Harsat Ruangah A Nauhniang Paw Phah In Tlawng A Kai


Snak The Ripper feat. Onyx (Fr... -'Vandalize Shit'Rhymefest -'Give It To Me'Evidence (of Dilated Peoples &... -'Chase The Clouds Away'N.B.S. & Snowgoons feat. Reks ... -'B.A.R.S' Narrow Results by:Category< All CategoriesAll Music VideosNewer Music Videos (3)LetterAll Letters# A B C D E F G H I J K L M N O P Q R S T U V W X Y Z LabelAll LabelsDuck Down Music (3)Director< All DirectorsTerrance NanceVideo QualityWEEKLY COUPONS (details)JOIN EMAIL LIST Get the FREE weekly email updatefrom the most trustedUnderground Hip Hop site!Sort by * Newest VideosArtist: A To ZCommentsViewsTop RatedPage 1 of 1 (3 Videos Found)Page: 15:17Pharoahe Monch (of Organized Konfusion) feat. Jill Scott - 'Still Standing'(Music Video)Released: Feb 29, 2012Views: 1,862Label: Duck Down MusicSong Producer: M-PhazesVideo Director: Terrance NanceRating: (5 Stars) (6 Comments)


Na Thei Dah Ngelcel Maw? - Chinland Today Media\nDecember 20, 2012 10:10 pm·0 comments\nHmin Kawhdan Dangdang\nEnglish – Christmas\nFrench – Noel\nGerman – Wehnacht\nHindi – Bada Din\nDutch – Kerstmisse\nItalian – IL Natale\nScandinavians – Yule\nSpanish – El Natal\n(Chin – Mas)\n“Merry Christmas” Kawhdan Hrekkhat\nChinese – Sheng Dan Kuai Le\nGerman – Frohliche Weihnachten\nJapanese – Meri Kurisumasu\nPortuguese – Boas Festa\n(Chin – Khrismas Sunglawi)\nHman Ni Bangaw Lo\nKum 1500 sungah X’mas hman ni bangaw lo ni 135 hrawng a um man. Tt. Jan 6, Mar 25, Apr 13, 19, 20, May 20, Nov 17, Dec 25, tvk. Asinan, Jan 6 le Dec 25 hi hman tambik cu a si. Jan 6 ni hi Greek Orthodox le Armenian pawl in an hmang nan leitlun pumpi ih hman tlangpibik le hman tambik cu Dec 25 ni hi a si.\nBawi Zisui’ suah ni felfaitei’ theih a si lo ih hman ni a bangawk lo celcel ruangah Jerusalem ih St. Cyril cun Pope Julies hnenah ni felfaitei’ nemhnget dingin a ngen. Cunti’n Pope khal in kawhhran khawmpi koin lairelnak an nei ih AD 361 ah Dec 25 cu X’mas ni si dingin an lungkim ih nemhngehnak an nei. AD 500 hnulam ah cun kawhhran tamsawn in an pawmpi thei.\n1) Zisui’ thih ni zohin Mary in Zisuh a pai thawk ni cu Mar 25 a si ding ruangah Dec 25 cu a suah ni a si ding.\n2) Mithra betupawl in an pathian hrangih kuut sunglawibik cu Dec 25 ah an rak hmang ṭheu. Cui khawvel pathian cawimawinak cu Zisuh cawimawinak ah a rung cangsal.\n3) Saturn pathian betu Rompawl in Dec 17-25 ah an pathian biaknak puaipi an tuah ṭheu. Dec 25 ni ah upa-nauta, misia-miṭha, sal-bawi ti um nawn loin ruai an rak ṭhehtlang thluh ṭheu. Cumi cu X’mas kuut in a run luahlansal.\n4) Greek siangpahrang Antiochus Epiphany in Judah sakhua le biakinnpawl a siatsuah hnu, Judas Maccabea in a thianfaisal ih kuut ropi zet an hmang. Hebrew ṭawngin Hanukkah (Tleunak Kuut) an ti ih Dec 25 ni ah an hmang.\nEpiphany, Little X’mas, Old X’mas, Day of Three Kings, Twelfth Night, tvk., hmin dangdang a nei. Cumi lakah Epiphany a larbik ih larawknak, theihterawknak, phuanawknak tinak a si.\nTui’ kan hmandan vek X’mas ruaiṭheh hi AD 878 kum ah England Siangpahrang King Alfred in a rak thawk hmaisabik ih ni 12 sung a rei. A tlangpithuin hmeh khalah vawksa a larbik.\nDec 25 ih suak mihminthang hrekkhat\nIsaac Newton (English Scientist), Anwar Sadat (Egyptian president), Humphrey Bogart (US Lemcangtu), Robert Ripley (Believe it or not cabu ngantu), tvk…\nDec 25 ih thi\nCharlie Chaplin (US Lemcangtu)\nLeitlun ah X’mas tlukih ropi, leitlun pumpi deuhthaw le mi tambik ih hman thei mi, leitlun pumpi huap suahcam dang a um lo.\nRawn: BTS Awkhawk, Oct-Dec 1997; Top English\nHsn: Buannel, Ṭum 2 Vawi 2, Dec 2003 ih suah zo mi a si.\n“Famkim Nawnlo Chinram Christmas”\nX’Mass Ni Sung


America Mivai Hrang Daanthar Tuah Miih Ka Hmuh Dan - Chinland Today Media\nFebruary 14, 2018 12:06 pm·0 comments\n– Salai V Bawi Lian\nTrump in America ih Mivai hrang daanthar a tuah mi cu Chin mi hrangah a poi deuh tiih ruattu kan tam zet ding.\nA poilo cu a silo. Asinan hihi an mai ram a siih kan niih duhdan vekcun an hruai dah lo ding.\nKan Chin ram fate keuhki men hmanah hnamdang um ruri kan duh lemlo tihi hngilh lo in..\nRam picang leitlun uktu ram in kum 50 sung a ramsung ih mivai lut pawl a zoh fiang hnu ih a tuah mi a si.\nTrump ih tuah mi hi keicun a awm tuk ka ti. Australia khalah hitin an hmang. Bangaw cekci cu a silo nan, a ram ih vailuttu pawl hrangah zir ding mi thupi le a ram ih thupit ter ding ih a neih mi pawl thei hmaisa ta dingin an fial.\nTrump ih tuahthar mi ih a thupit ter ding mi cu a tawinak in, mivai lut pawl in bawmnak vei le khat ah anngah cih nawn lo ding, cun mirang thiam, mahte toh delh aw thei, sumlut niam pawl ih covo dipzap ding ih umtu pawl cu duhsak ansi nawn lo ding ti a si.\nZirnak le thiamsannak neitu, an rampi sumpai fimrelnak ti pitling ter theitu dingcin pawl hrang canvo a ṭha deuh ding.\nHi daan an tuah mi hi an ramsung ih mivai le senpivantlang kilkhawitu pawl ih zinzoinak an tuah cekcek hnu ih tuah mi a si.\nAn tumtahbik mi lakih langcu America ram mipi ih nuntukhawsaknak artlang rual ih khaisan, an mai rammiih covo le canvo pawl a ngahtu ding pawl in dikdawh ih ngah thei ding pawl a si.\nCuruangah kan unau beunak hawl ih a tang hrihmi pawl hrang zuam ding mi thupi kan nei. Mirang nal zetih thiam le zirnak thupi zetih ruah ding a si. Beidongnak lamah hmang phah lo ding in thazaang lo pek ka duh zet.\nTrump ih thuken cu “America ropit tersal ding” ti asi ruangah a thuken vekin a hna khal fumfe zetin a ṭuan rori.\n(Visited 289 times, 36 visits today)\nMai Daidim Ih “Ka Lo Hngak Ding” Hi Nunthuleng Rotling A Si